GTA tampil calon bersih, bebas salah laku

BANGI, 1 Rabiulakhir 1444H, Khamis – Gerakan Tanah Air (GTA) akan menampilkan semua calon yang bebas salah laku dan dakwaan di mahkamah pada Pilihan Raya Umum ke-15 (PRU15) nanti.

Bukan setakat itu, gerakan yang dianggotai empat parti komponen ini turut mengetengahkan pemain politik baharu tanah air yang bebas dari kehidupan kotor ‘politikus’ sedia ada.

Perkara itu tidak mustahil dilakukan kerana GTA merupakan wadah berwibawa yang berjaya mengumpulkan pemimpin-pemimpin politik, pertubuhan bukan kerajaan (NGO) dan tokoh individu (NGI) yang boleh membantu merejuvenasi politik negara dengan imej baharu.

Pengarah Pilihan Raya BERJASA, Ir Ts Lukman Al Hakim Mohamad yakin serta percaya, PRU15 ini medan terbaik bagi rakyat untuk memilih dan menghantar wakil berwajah baharu ke Parlimen Malaysia.

“Dengan imej baharu dan kewibawaan serta ketokohan calon-calon GTA ini, impian kita untuk menjadikan tanah air ini sebagai unggul dan bermaruah dapat dicapai,” katanya dalam kenyataan, hari ini.

Mengulas lanjut, beliau berkata, kehangatan PRU15 ini sebenarnya sudah bermula sebaik tamatnya PRU14 pada 2018 lagi.

Katanya, sejak tumbangnya parti yang memerintah lebih enam dekad, suasana politik negara boleh dikatakan banyak berubah.

“PRU15 kali ini boleh dikatakan sebagai ‘Peperangan Besar dan Penting’ atau ‘Father of all Elections’.

“Parti UMNO dan Barisan Nasional akan cuba sekali lagi bangkit berkuasa demi menyelamatkan masa depan politik saki baki pemimpin yang sedang didakwa kes korupsi di mahkamah.

“Manakala Pakatan Harapan yang dilihat sudah hilang taring akibat kegagalan 22 bulan pemerintah cuba sekali lagi meyakinkan pengundi,” katanya.

Menurutnya, berbeza pula dengan sebuah gerakan rakyat dinamakan sebagai GTA yang muncul di tengah-tengah kemelut politik tanah air.

“Didukungi bukan sahaja parti-parti politik yang baharu, tiada rekod politik kotor, tetapi gerakan ini juga memperlihatkan penyertaan banyak badan bukan kerajaan NGO dan tokoh-tokoh nasional yang selama ini bersuara demi kepentingan agama, bangsa dan tanah air dari luar tembok politik,” katanya.


COVID-19: PM pengerusi mesyuarat khas MKN pagi ini

PUTRAJAYA,15 Safar 1442H, Sabtu – Perdana Menteri, Tan Sri Muhyiddin Yassin pagi ini mempengerusikan mesyuarat khas Majlis Keselamatan Negara berkenaan COVID-19 di Bangunan Perdana Putra, Putrajaya.

Mesyuarat itu antaranya dihadiri oleh Menteri Kanan (Keselamatan) Datuk Seri Ismail Sabri Yaakob; Menteri Kanan Perdagangan Antarabangsa dan Industri, Datuk Seri Mohamed Azmin Ali; Menteri Kanan Kerja Raya, Datuk Seri Fadillah Yusof; Menteri Kanan Pendidikan, Dr Radzi Jidin serta menteri-menteri berkaitan.

Perdana Menteri, Tan Sri @MuhyiddinYassin mempengerusikan mesyuarat khas Majlis Keselamatan Negara berkenaan COVID-19 di Bangunan Perdana Putra, Putrajaya hari ini.

Turut hadir Ketua Pengarah Kesihatan, Tan Sri Dr Noor Hisham Abdullah, Ketua Polis Negara, Tan Sri Abdul Hamid Bador dan Panglima Angkatan Tentera Malaysia (ATM), Jeneral Tan Sri Affendi Buang.

Semalam, Malaysia mencatatkan 287 kes baharu COVID-19, iaitu jumlah kes harian tertinggi pernah direkodkan sejak permulaan pandemik itu di negara ini. – Bernama


Apa istimewanya gesaan Hua Zong masuk TV2?

BARU-BARU ini, kerajaan Sabah yang baru sahaja ditubuhkan selepas Pilihanraya Negeri (PRN) mengumumkan bahawa mereka sedang mempertimbangkan melantik wakil Cina dalam kabinet Sabah kerana tiada seorang pun ADUN kerajaan yang menang dari kalangan masyarakat Cina (semuanya ‘solid’ pada DAP-WARISAN). Saya ada ulas mengenai isu ini [1].

Rupa-rupanya Gabungan Pertubuhan-Pertubuhan Cina ada mengeluarkan kenyataan menggesa agar kerajaan Sabah melantik wakil dalam kabinet Sabah [2].

Saya tidak pasti apakah ada kaitannya dengan pengumuman Ketua Menteri Sabah baru-baru ini yang sedang mempertimbangkan perlantikan wakil Cina ke dalam kabinet itu.

Yang lebih menarik, kenyataan itu mendapat liputan khas di berita RTM TV2, yang merupakan agensi di bawah Kementerian Komunikasi dan Multimedia.

Saya tidak pasti apakah istimewanya mereka ini sehingga mendapat liputan khas sebegitu. Kami NGO-NGO Melayu punyalah susah untuk mendapat liputan televisyen arus perdana kerajaan [3].

Semua ini boleh didapati di laman Facebook rasmi Gabungan Pertubuhan-Pertubuhan Cina (Hua Zong). Hua Zong inilah yang mendapat perjumpaan tertutup khas bersama Perdana Menteri beberapa bulan yang lalu [4].

Ini telah mencetuskan kontroversi yang mengkhabarkan kerajaan berjanji akan mengiktiraf UEC seperti dilaporkan di akhbar-akhbar Cina. Namun, perkara itu dinafikan oleh kerajaan [5].

Jika saya tidak mendedahkan perkara ini, maka saya pasti tiada siapa yang tahu dan sedar. Akhirnya rakyat terus diperbodohkan dan Sang Politikus akan terus dikuasai oleh pihak-pihak tertentu. Fikir-fikirkanlah.

Presiden Ikatan Muslimin Malaysia (ISMA)
Haji Aminuddin Yahaya

Rujukan:

[1] https://ismaweb.net/2020/09/30/apa-nak-jadi-pemimpin-cina-tetap-dilantik-jawatan-penting-walaupun-kalah-teruk/

[2] https://www.facebook.com/huazong/posts/10157429983837256

[3] https://www.facebook.com/huazong/videos/3534539083275648

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Penduduk negara haram Israel dibenar tonton Piala Dunia 2022 di Qatar

DOHA, 11 Zulkaedah 1443H, Sabtu – Penduduk negara haram Israel akan dibenarkan pergi ke Qatar untuk menonton perlawanan Piala Dunia 2022 walaupun tiada hubungan diplomatik antara Doha dan Tel Aviv.

Kementerian Pertahanan, Luar dan Sukan rejim Israel dalam satu kenyataan bersama berkata, Persatuan Bola Sepak Antarabangsa (FIFA) mengesahkan rakyat Israel boleh memasuki Qatar ketika Piala Dunia untuk menonton perlawanan.

Katanya, langkah itu akan membuka ‘pintu baharu’ bagi hubungan diplomatik dengan Doha.

Menurut kenyataan itu, pegawai Israel mencapai persetujuan dengan FIFA selepas berbulan-bulan berbincang dan ‘berusaha,’ walaupun pasukan Israel gagal melayakkan diri ke kejuaraan.

Menteri Luar Israel, Yair Lapid berkata di Twitter bahawa perkembangan itu adalah ‘pencapaian diplomatik’ yang membuka pintu kepada ‘hubungan mesra baharu.’

Israel akan menghubungi Qatar untuk mengatur penerbangan terus menghubungkan Tel Aviv dan Doha.

Perkembangan itu berlaku ketika semakin ramai atlet di seluruh dunia Islam menjauhi atlet Israel sebagai protes terhadap kekejaman rejim Tel Aviv terhadap rakyat Palestin dan pendudukannya di tanah air mereka.

Rakyat Palestin mengecam sebarang langkah ke arah menormalkan hubungan dengan Israel kerana menganggap pengkhianatan terhadap perjuangan mereka. – Agensi


BERJASA sedia pentas politik untuk anak muda, tolak ‘warlord’, politik wang

BANGI, 2 Rabiulakhir 1442H, Rabu – Sifat keterbukaan yang tidak berprinsip akhirnya menjadikan anak muda Melayu memilih platform bangsa lain untuk ke pentas politik.

Justeru, menjadi tanggungjawab pemimpin Melayu hari ini mengingatkan anak bangsa mengenai perjuangan yang perlu dipertahankan.

Tanpa menamakan mana-mana pihak Presiden Kelab Mahasiswa BERJASA (WIBAWA), Azrul Azham berkata, dahulu pahlawan Melayu berjuang keringat menentang komunis, sebaliknya kini anak bangsa sendiri sertai komunis.

Sehubungan itu, beliau menggesa semua penggerak parti politik Melayu bermuhasabah serta berhenti mencari silap.

“Inisiatif BERJASA yang menubuhkan pentas politik baharu yang menolak ‘warlord’ dan politik wang.

“Langkah ini seharusnya diangkat dengan bangganya oleh semua anak muda. Bukannya platform politik liberal,” katanya.

Mengulas lanjut, beliau yakin anak muda sebenarnya mempunyai agenda dan kepentingan.

“Mempunyai sebab yang ‘kukuh’ dan ‘utuh’, namun sayangnya hak dan batil sentiasa terpisah,” katanya dalam kenyataan hari ini.

Beliau berkata demikian dipercayai mengulas mengenai penganjuran bual bicara oleh parti cauvinis DAP – yang mencetuskan kecaman pelbagai pihak.

Terdahulu, tular di media sosial poster digital mengenai penganjuran program bual bicara secara maya anjuran sayap Muda DAP Kampung Tunku bertajuk ‘UiTM dan DAP?’ – membabitkan beberapa alumni universiti awam itu sebagai ahli panel dan moderator.

Bagaimanapun UiTM menafikan terbabit dalam program bicara Facebook Live berkenaan.


EU kecam provokasi biadab hina al-Quran

LONDON, 9 Muharram 1445H, Khamis – Kesatuan Eropah (EU) pada Rabu mengecam siri penghinaan terhadap al-Quran di Sweden dan Denmark, baru-baru ini.

Ketua Dasar Luar EU, Josep Borrell dalam kenyataan mengulangi penolakan tegas terhadap sebarang bentuk hasutan kepada kebencian dan sikap tidak bertoleransi agama, selain menekankan mengenai kepentingan menghormati kepelbagaian serta komuniti agama lain.

“Pencemaran al-Quran atau mana-mana kitab lain yang dianggap suci, adalah menyinggung perasaan, tidak menghormati dan provokasi yang jelas.

“Ungkapan perkauman, xenofobia dan sikap tidak bertoleransi yang berkaitan tidak mempunyai tempat di Kesatuan Eropah,” katanya.

Menggesa untuk saling memahami dan menghormati, Borrell berkata, perbuatan yang dilakukan pencetus provokasi hanya menguntungkan mereka yang mahu memecahbelahkan masyarakat.

Beberapa bulan kebelakangan ini, perbuatan membakar atau mencemarkan al-Quran serta cubaan berbuat demikian berulang kali dicetuskan oleh tokoh serta kumpulan Islamofobia, terutamanya di negara Eropah utara dan Nordik.

Perbuatan keji itu sekali gus telah menimbulkan kemarahan daripada negara Islam dan seluruh masyarakat antarabangsa.- Agensi


Pesaing Erdogan dipenjara 2 tahun kerana hina pegawai kerajaan

ISTANBUL, 20 Jamadilawal 1444H, Khamis – Mahkamah Turki menjatuhkan hukuman penjara kepada Datuk Bandar Istanbul dan mengenakan larangan politik ke atas ahli politik pembangkang itu.

Ekrem Imamoglu kini dilihat berpotensi sebagai pencabar kuat Presiden Tayyip Erdogan dalam pilihan raya tahun depan.

Imamoglu dijatuhi hukuman penjara dua tahun tujuh bulan bersama larangan itu, yang kedua-duanya mesti disahkan oleh mahkamah rayuan kerana menghina pegawai kerajaan dalam ucapan yang dibuatnya selepas memenangi pilihan raya perbandaran Istanbul pada 2019.

Polis telah ditempatkan di luar mahkamah walaupun Imamoglu terus bertugas seperti biasa dan menolak prosiding mahkamah.

Di ibu pejabat perbandarannya di seberang Bosphorus di sebelah Eropah Istanbul, beliau memberitahu ribuan penyokong bahawa keputusan itu menandakan ‘pelanggaran undang-undang yang mendalam’ yang ‘membuktikan bahawa tidak ada keadilan di Turki hari ini’.

Pengundi akan bertindak balas dalam pilihan raya presiden dan Parlimen yang dijangka menjelang Jun depan, katanya.

Undian itu boleh menandakan cabaran politik terbesar bagi Erdogan, yang sedang berusaha untuk melanjutkan pemerintahannya ke dekad ketiga dalam menghadapi kejatuhan mata wang dan inflasi yang berleluasa yang mendorong kos sara hidup rakyat Turki semakin tinggi.

Perikatan pembangkang enam parti masih belum bersetuju dengan calon presiden mereka dan Imamoglu telah dicadangkan sebagai pencabar utama yang mungkin bertanding menentang Erdogan. – Agensi


Rakyat Palestin desak Israel tamatkan dasar penahanan pentadbiran

GAZA, 14 Zulkaedah 1443H, Selasa – Rakyat Palestin mengadakan perhimpunan di Semenanjung Gaza bagi menuntut negara pengganas Israel menamatkan dasar kontroversi penahanan pentadbiran rejim itu.

Peserta perhimpunan menunjukkan gambar warga Palestin yang ditahan di bawah alasan pentadbiran tanpa perbicaraan atau pertuduhan, ketika protes di luar pejabat Jawatankuasa Palang Merah Antarabangsa (ICRC) di Bandar Gaza.

Dalam perhimpunan yang diadakan pada Isnin itu, mereka mendesak masyarakat antarabangsa memberi tekanan kepada Israel bagi menamatkan penahanan pentadbiran rakyat Palestin.

Dasar penahanan pentadbiran membenarkan pihak berkuasa Israel melanjutkan penahanan seseorang banduan tanpa tuduhan atau perbicaraan.

Dua rakyat Palestin – Khalil Awawdeh dan Raed Rayan – telah melakukan mogok lapar masing-masing selama 103 dan 68 hari sebagai membantah penahanan mereka tanpa bicara.

“Kami merayu kepada masyarakat antarabangsa untuk segera campur tangan bagi menyelamatkan nyawa tahanan, terutamanya banduan yang mogok lapar,” kata penyelaras jawatankuasa banduan tempatan, Zaki Dababesh.

Beliau mengutuk tindakan berdiam diri pertubuhan hak asasi manusia antarabangsa terhadap pencabulan hak tahanan di penjara Israel.

Menurut anggaran Palestin, terdapat 4,700 rakyat Palestin ditahan di kemudahan tahanan Israel, termasuk 32 wanita, 170 bawah umur dan hampir 640 ditahan di bawah dasar penahanan pentadbiran Israel tanpa tuduhan atau perbicaraan. – Agensi


Arak Timah: Strategi pemasaran jahat dan berniat buruk

1. GOLONGAN jahat dan jahil yang mempertahankan nama ini menggunakan asas ia sekadar nama yang tidak mempunyai kesan sensitiviti, psikologi dan pengaruh.

2. Asas ini jugalah yang digunakan oleh golongan pendakyah Kristian dalam isu kalimah Allah.

3. Sungguh, nama adalah elemen linguistik yang mempunyai kesan amat kuat dan mendalam kepada aspek pemikiran (terutama separa sedar), perbualan malah dalam aspek perbuatan sekali pun.

4. Sebagai contoh, bangsa Melayu yang amat akrab dengan ketamadunan Islam yang berteraskan bangsa dan bahasa Arab memberikan nama berciri Arab kepada anak-anak.

5. Namun terdapat jugak segelintir orang Melayu moden dengan gaya hidup liberal memilih menamakan anak-anak mereka dengan nama yang berbaur Inggeris seperti Leo, Hazel dan Stella.

6. Ya, nama yang diberikan kepada anak masing-masing merupakan identiti, sejarah, kepercayaan, harapan dan ‘doa’ kepada mereka. Begitulah betapa kuatnya peranan nama dalam kehidupan manusia.

7. Dalam bidang penjenamaan dan pemasaran pula, nama atau slogan memainkan peranan sangat genting dalam menentukan kelarisan sesuatu produk selain pemilihan warna dan logo. Syarikat-syarikat terkemuka dunia sanggup berbelanja jutaan ringgit bagi mendapatkan khidmat nasihat ‘brand identity’ dan ‘brand strategy’ ini

8. Itu baru dua contoh. Realiti yang sama dapat diperhatikan dalam sejarah penentuan nama negara/negeri, bandar, jalan, buku, filem dan pelbagai jenis program di seluruh dunia.

9. Jelas. Sudah terang lagi bersuluh pemilihan Timah sebagai salah satu jenama arak adalah strategi pemasaran yang amat jahat dan berniat buruk. Ia harus ditentang habis-habisan.

10. Nama bukan sekadar di atas kertas. Ia adalah sejarah, identiti, nilai dan harga diri yang tuntas!

Ir Ts Lukman Al Hakim
Setiausaha Agung BERJASA


Jenayah hina Islam perbuatan durjana

BANGI, 5 Safar 1444H, Jumaat – Perbuatan berkomedi dengan hukum-hakam Islam, ayat-ayat al-Quran yang dihafaz, serta meremehkan perintah Allah SWT jelas sekali menghina agama.

Jabatan Agama Islam Selangor (JAIS) menerusi khutbah Jumaat berkata, menjadikan agama Islam dan Allah SWT serta Nabi Muhammad ﷺ sebagai bahan jenaka, komedi dan bahan olok-olok yang mempersendakan termasuk dalam larangan dan perlu dipandang serius oleh semua umat Islam.

“Apabila ada seseorang yang dengan terang-terang menjadikan agama sebagai komedi dengan mengolok-olok ajaran Islam, merendahkan al-Quran seolah-olah tidak ada harga baginya walaupun seorang muslim.

“… menganggap remeh dengan hukum-hakam Islam, secara terang-terang menghina agama Islam dengan berbagai kalimah penghinaan dan mencaci agama yang suci ini, maka ia jelas termasuk dalam jenayah penghinaan agama Islam.

“Termasuklah dalam kategori ini perbuatan menghina Nabi Muhammad ﷺ, iaitu Nabi terakhir, Nabi umat Islam, makhluk termulia di sisi Allah SWT. Ucapan seperti menyamakan Baginda ﷺ dengan perumpamaan atau kata-kata yang jelek dan negatif adalah jelas sebagai penghinaan terhadap Junjungan Besar Baginda Nabi Muhammad ﷺ,” katanya.

JAIS menegaskan bahawa perbuatan jenayah ini juga adalah menyakiti umat Islam di seluruh negeri atau negara bahkan dunia.

Katanya, perbuatan durjana ini adalah termasuk dalam jenayah menurut Enakmen Jenayah Syariah Selangor tahun 1995, Seksyen 10 mengenai menghina atau menyebabkan dipandang hina agama Islam.

“Berdasarkan hukum syarak dan perundangan di negeri Selangor ini, khatib ingin menegaskan kepada segenap rakyat agar senantiasa menghormati hukum syarak, keputusan fatwa dan undang-undang yang diwartakan di negeri ini.

“Mimbar juga mengingatkan kepada segenap hadirin yang dimuliakan, agar senantiasa bertindak mengikut undang-undang,” katanya.


7 militan maut dalam 2 pertempuran berasingan di Pattani

BANGKOK, 27 Zulhijjah 1441H, Isnin – Pihak berkuasa Thailand mengesahkan tujuh yang disyaki anggota militan maut manakala tiga anggota keselamatan cedera dalam dua insiden di Pattani, selatan negara itu.

Jurucakap Markas Operasi Keselamatan Dalam Negeri Wilayah 4, Mejar Jeneral Pramote Prom-in, berkata pasukan keselamatan turut merampas sembilan senjata api.

Dalam kejadian pertama pada Jumaat lalu, beliau berkata, pasukan keselamatan menjumpai kem sementara militan di daerah Yarang, Pattani.

“Kami berunding dengan militan itu tetapi mereka bertindak balas lalu mencetuskan pertempuran. Dua militan terbunuh manakala tiga anggota keselamatan cedera.

“Kami percaya kem itu didirikan sejak enam bulan lalu bagi melancarkan keganasan besar,” katanya menerusi kenyataan.

Pada Sabtu, Pramote berkata pihak berkuasa terserempak dengan tiga lagi militan yang dipercayai daripada kumpulan sama sedang bersembunyi di kawasan sawah padi di Pattani.

Katanya, rundingan gagal dan ketiga-tiga militan itu enggan menyerah diri, mencetuskan insiden tembak-menembak.

“Selepas itu, kami menemukan dua mayat di sawah padi,” katanya.

Beliau berkata, pasukan keselamatan kembali ke lokasi pertempuran itu pada Ahad dan menemukan satu mayat di sawah dan dua lagi mayat di kem sementara.

Katanya, tiga daripada militan yang terbunuh sudah dikenal pasti dan empat lagi masih dalam proses. – Bernama


Hospital Sungai Buloh ditukar kepada status hibrid

BANGI, 26 Ramadan 1443H, Khamis – Kementerian Kesihatan (KKM) bersetuju supaya perkhidmatan perubatan bukan COVID-19 yang tertangguh di Hospital Sungai Buloh dimulakan semula, kata Ketua Pengarah Kesihatan, Tan Sri Dr Noor Hisham Abdullah.

Keputusan itu setelah mengambil kira situasi terkini pandemik COVID-19 di Malaysia, terutamanya kes-kes kategori 3, 4 dan 5 serta kadar penggunaan fasiliti kesihatan khusus yang rendah di Lembah Klang.

Sehubungan itu, perkhidmatan hospital berkenaan telah ditukar kepada status hibrid, di mana ianya akan merawat pesakit COVID-19 dan bukan COVID-19.

“Sebagai makluman, Hospital Sungai Buloh telah diwartakan sebelum ini pada 10 Mac 2020 sebagai hospital perawatan perubatan khusus kepada pesakit-pesakit COVID-19 sahaja.

“Langkah strategik ini telah dijalankan oleh KKM pada masa tersebut sebagai salah satu inisiatif untuk menampung keperluan katil hospital di Lembah Klang bagi merawat kes COVID-19 serta membolehkan pengurusan fasiliti, ubat-ubatan, peralatan perubatan, kepakaran dan sumber manusia yang optimum,” katanya dalam kenyataan, hari ini.

Pada kemuncak operasinya, Dr Noor Hisham berkata, hospital berkenaan telah mampu menampung lebih daripada 2,000 pesakit COVID-19 pada satu-satu masa dan sehingga semalam, seramai 92,874 pesakit COVID-19 telah dirawat di sana sepanjang pandemik.

“Selaras dengan strategi negara semasa fasa peralihan ke endemik COVID-19 ini, KKM akan sentiasa memantau dan bersiagsiaga dalam menyediakan perkhidmatan perubatan khusus bagi kes-kes COVID-19 termasuk perkhidmatan rawatan kritikal berdasarkan Pelan Strategik KKM Bagi Pengurusan COVID-19 sekiranya berlaku sebarang peningkatan kes di negara ini.

“KKM ingin menzahirkan setinggi-tinggi penghargaan kepada semua petugas barisan hadapan di seluruh negara terutamanya di Hospital Sungai Buloh yang telah memberikan komitmen yang jitu untuk memberikan perkhidmatan kesihatan yang terbaik di sepanjang pandemik COVID-19 ini,” katanya.


Uyghur terus ditindas, dunia perlu bersama kalahkan musuh

WASHINGTON, 8 Zulhijjah 1441H, Rabu – Pertubuhan Bangsa-Bangsa Bersatu (PBB) wajar menubuhkan suruhanjaya bebas – sebaiknya berunding dengan Mahkamah Keadilan Antarabangsa (ICJ) – untuk menyelidik kekejaman China terhadap etnik Islam Uyghur.

Aktivis Uyghur, Rushan Abbas berkata, terdapat banyak tindakan yang perlu diambil dan harus diingat bahawa ini bukan hanya musibah Uyghur, tetapi ujian kemanusiaan.

Katanya, ketika China secara terang-terangan terus melakukan kejahatan terhadap Uyghur atas nama homogenisasi, masyarakat menyedari cara Beijing menggunakan perang global terhadap keganasan selepas serangan 9/11 sebagai dalih untuk melakukan penghapusan puak etnik.

“Ironinya Pertubuhan Kerjasama Islam (OIC) dan semua negara majoriti muslim khususnya sama sekali tidak menunjukkan minat terhadap kesejahteraan umat Islam Uyghur kerana mereka juga menjadi mangsa kempen besar-besaran pembohongan China.

“Adalah penting negara-negara Islam, dan saudara-saudari Islam kita bangun dan berdiri bersama kami sebelum mereka juga dihambakan seperti kami.

“Uyghur pada hari ini adalah gambaran masa depan mereka ketika China melancarkan perang terhadap Islam dan mengumumkan kepada dunia bahawa mereka menulis semula al-Quran,” katanya dalam satu kenyataan.

Rushan berkata, ketika China terus menerus melakukan kekejaman, negara-negara bertamadun di dunia harus mengalahkan musuh bersama.

“Dalam hal ini, pandangan dunia terhadap rejim China yang membenarkan penggunaan kem konsentrasi dan perhambaan menjadikan tingkah laku ini boleh diterima bahkan dihargai di era moden ini dengan mengadakan pertandingan Sukan Olimpik Musim Sejuk 2022.

“Kita tidak harus lagi mengabadikan kepercayaan bahawa memutuskan hubungan dari China adalah mahal.

“Berapakah kos hidup manusia? Berapakah kos keseluruhan etnik, bangsa saya? Sebaliknya, terlalu mahal untuk terus menjalin hubungan baik dengan China!,” tegasnya.


WHO harap akses vaksin COVID-19 sampai ke negara konflik, miskin

GENEVA, 16 Rejab 1442H, Ahad – Pertubuhan Kesihatan Sedunia (WHO) menggesa pengeluar vaksin supaya memberikan lebih banyak bantuan kepada negara-negara membangun untuk menerima akses vaksin COVID-19 bagi melawan pandemik itu.

Ketua Pengarah WHO, Tedros Adhanom Ghebreyesus berkata, pelbagai langkah harus diambil untuk meningkatkan pengeluaran vaksin COVID-19, termasuk pemindahan teknologi, lesen sukarelawan dan pengabaian sementara harta intelek, untuk meningkatkan liputan vaksin serta imunisasi.

“Saya harap kita membuat pilihan yang tepat.

“Kita tidak boleh melawan COVID-19 tanpa ekuiti vaksin. Dunia kita tidak akan pulih dengan pantas tanpa ekuiti vaksin. Ini jelas,” katanya.

Ghebreyesus berkata, walaupun WHO dan Pertubuhan Bangsa-Bangsa Bersatu (PBB) berulang kali mendesak untuk akses yang adil terhadap vaksin COVID-19 serta Perjanjian WTO mengenai Aspek Berkaitan Perdagangan Hak Kekayaan Intelektual – merangkumi peruntukan untuk pengecualian harta intelek pada vaksin -, dunia nampaknya tidak mempunyai kerjasama bahkan menunjukkan tentangan serius terhadap ekuiti vaksin.

Jumaat lalu, Majlis Keselamatan PBB sebulat suara meluluskan resolusi yang meminta peningkatan akses vaksin COVID-19 di wilayah yang dilanda konflik atau negara miskin.

“Saya gembira Majlis Keselamatan PBB telah memilih ekuiti vaksin. Dan pada masa sama, jika kita akan mengambil penyelesaian praktikal, maka pengabaian harta intelek harus diambil serius,” kata Ghebreyesus. – Agensi


Segera keluarkan SOP untuk pengembara dari China

BANGI, 11 Jamadilakhir 1444H, Rabu – Kerajaan harus segera mengeluarkan prosedur operasi standard (SOP) yang jelas bagi menghadapi gelombang baharu COVID-19 dan kemasukan pengembara dari China tidak lama lagi.

Ketua Pembangkang, Datuk Seri Hamzah Zainudin berkata, ia bagi memastikan kepentingan negara terjamin, terutama sekali bagi menjaga nyawa rakyat.

Tegasnya, SOP tersebut mestilah bersifat mencegah (preventive) agar penularan varian tersebut dapat dibendung dengan berkesan.

“Ianya haruslah adil kepada semua pihak bagi memelihara kelangsungan kehidupan rakyat, terutama mereka yang terlibat dalam industri pelancongan dan perniagaan.

“SOP tersebut juga mestilah mempunyai perincian yang mampu memantau serta menjejaki pengembara yang berada dalam negara dan mengambil kira keupayaan sistem kesihatan awam (national health care system),” katanya dalam kenyataan, hari ini.

Pada masa sama, Ahli Parlimen Larut itu menggesa kerajaan mengaktifkan segera Mesyuarat Khas Majlis Keselamatan Negara (MKN) bagi memastikan semua jabatan dan agensi kerajaan bersedia menghadapi sebarang kemungkinan.

Semalam, Ketua Pengarah Kesihatan, Tan Sri Dr Noor Hisham Abdullah berkata, varian BA.5.2 dan BF.7 COVID-19 yang sedang menular di China, masing-masing dikesan sudah berada di Malaysia pada Mac dan Ogos tahun lalu.

Beliau berkata, kemuncak penularan varian BA.5.2, adalah sekitar September hingga Oktober tahun lalu dan banyak ditemui di Afrika Selatan, England, China dan Amerika Syarikat (AS).

Bagaimanapun, katanya, belum ada data dapat mengaitkan peningkatan bilangan kes kemudaratan atau kematian dengan varian BA.5.2 dan BF.7.

“Situasi ini akan disemak dari semasa ke semasa apabila berlaku perubahan ketara yang memerlukan perubahan dalam strategi kesihatan awam.

“Perkara ini akan diumumkan segera oleh WHO kepada semua negara anggota pertubuhan itu serta penduduk secara am,” katanya.


Letupan bom di Kabul bunuh 6 nyawa

KABUL, 25 Zulhijjah 1442H, Rabu – Letupan bom kereta yang disusuli dengan tembakan sporadis melanda ibu negara Afghanistan, Kabul semalam berhampiran ‘Zon Hijau’

Tiga orang awam dan tiga penyerang terbunuh dalam kejadian itu, kata pegawai keselamatan di tengah-tengah peningkatan keganasan militan Taliban.

Jurucakap Kementerian Kesihatan, Ghulam Dastagir Nazari berkata, sekurang-kurangnya tujuh yang lain cedera.

Menurut pegawai kanan keselamatan letupan pertama – yang berlaku tepat selepas jam 8 malam waktu tempatan – jelas disebabkan bom kereta.

Beliau berkata, sasarannya adalah kediaman pemangku menteri pertahanan dan rumah bersebelahan Ahli Parlimen .

Tiga lelaki bersenjata yang tidak dikenali terbunuh di lokasi kejadian.

Jurucakap Kementerian Dalam Negeri, Mirwais Stanekzai berkata, lelaki bersenjata memasuki kawasan itu selepas letupan pertama.

Semua jalan menuju ke rumah menteri dan rumah tumpangan ditutup, katanya.

Kurang dari dua jam selepas letupan bom kereta itu, berlaku letupan kuat yang lain diikuti tembakan.

Ratusan penduduk di kawasan itu dipindahkan untuk keselamatan, kata Jurucakap Ketua Polis Kabul, Ferdaws Faramarz. – Agensi


Imigresen tahan 49 warga asing dalam operasi di kondominium Ampang

KUALA LUMPUR, 4 Zulkaedah 1443H, Sabtu – Jabatan Imigresen menahan 49 warga asing atas pelbagai kesalahan termasuk tidak mempunyai dokumen perjalanan dan dokumen perjalanan disyaki palsu dalam operasi di sebuah kondominium di Ampang, di sini tengah malam tadi.

Pengarah Imigresen Kuala Lumpur Syamsul Badrin Mohshin berkata dalam operasi yang berlangsung kira-kira dua jam itu, seramai 205 warga asing dari Afghanistan, Libya dan India berumur antara enam bulan dan 68 tahun telah diperiksa.

“Operasi malam ini melibatkan seramai 31 orang pegawai Imigresen dan seramai 95 lelaki, 79 wanita dan 31 kanak-kanak diperiksa melibatkan 197 warga Afghanistan, enam warga Libya dan dua warga India,” katanya kepada pemberita selepas operasi itu.

Beliau berkata kebanyakan warga Afghanistan yang diperiksa merupakan pemegang kad Suruhanjaya Tinggi Pertubuhan Bangsa-Bangsa Bersatu Bagi Pelarian (UNHCR) yang berlindung di negara ini susulan konflik di negara mereka.

Menurutnya, kesemua tahanan akan dibawa ke Depot Tahanan Imigresen Bukit Jalil untuk tindakan lanjut dan kes disiasat mengikut Seksyen 61C Akta Imigresen 1963. – Bernama


Malaysia sedang berusaha mohon tambahan 5,000 lagi kuota jemaah haji

PUTRAJAYA, 16 Syawal 1443H, Selasa – Kerajaan Malaysia sedang berusaha memohon tambahan 5,000 lagi kuota jemaah haji daripada kerajaan Arab Saudi.

Menteri di Jabatan Perdana Menteri (Hal Ehwal Agama), Senator Datuk Idris Ahmad berkata, permohonan itu bagaimanapun bergantung kepada kelulusan dan bidang kuasa kerajaan Arab Saudi.

“Kerajaan berusaha untuk tambahkan lagi kuota haji untuk jemaah Malaysia. Setakat ini 5,000 kuota yang diminta untuk ditambah.

“Apapun ia bergantung kepada kerajaan Arab Saudi untuk menentukannya,” katanya menerusi hantaran di laman Facebook hari ini.

Katanya, beliau sentiasa mendengar permohonan rakyat yang meminta agar kuota ditambah.

Bagaimanapun, dalam upaya yang ada, beliau akan berusaha sehabis baik walaupun ia di bawah bidang kuasa kerajaan Arab Saudi.

Idris berkata, di peringkat Lembaga Tabung Haji pada ketika ini sedang giat membuat persiapan yang terbaik untuk memastikan jemaah Malaysia dapat menunaikan haji dengan sesempurna mungkin tahun ini.

“Kita doakan supaya urusan haji pada kali ini diberikan kelancaran oleh Allah SWT,” katanya.

Terdahulu, kerajaan mengumumkan kuota rasmi haji untuk Malaysia bagi tahun ini (1444 Hijrah) ditetapkan kepada 14,306 jemaah.


Penunggang p-hailing disyaratkan untuk miliki lesen memandu GDL

PUTRAJAYA, 10 Muharam 1444H, Isnin – Penunggang perkhidmatan p-hailing bakal disyaratkan untuk memiliki Lesen Memandu Vokasional (GDL) apabila beberapa akta sedia ada dipinda bagi memastikan perkhidmatan p-hailing di negara ini diselia dengan baik.

Menteri Pengangkutan, Datuk Seri Dr Wee Ka Siong berkata, mesyuarat Jemaah Menteri pada Jumaat lepas bersetuju supaya Akta Pengangkutan Jalan 1987 [Akta 333], Akta Lembaga Pelesenan Kenderaan Perdagangan 1987 [Akta 334] dan Akta Pengangkutan Awam Darat 2010 [Akta 715] dipinda.

“Pindaan ini bertujuan pengawalseliaan serta penetapan peraturan, dan ia akan mengambil kira pandangan pelbagai pihak berkepentingan,” katanya dalam sidang media selepas mengadakan sesi dialog bersama wakil persatuan e-hailing dan p-hailing di sini hari ini.

Beliau berkata, ketiga-tiga rang undang-undang bagi meminda akta terbabit akan dibentangkan untuk perbahasan dan kelulusan Parlimen di dalam sesi akan datang.

Merujuk kepada syarat memiliki lesen GDL itu, Wee berkata ia dilaksnaakan bukan untuk membebankan, tetapi bagi membolehkan Kementerian Pengangkutan mengetahui bilangan penunggang yang ada dalam negara.

“Selain itu penunggang p-hailing yang memiliki lesen GDL akan diberikan kursus pemanduan kerana ada rungutan penunggang tidak mematuhi undang-undang jalan raya. Melalui GDL, kita akan dapat tahu siapa yang bekerja dalam perkhidmatan p-hailing dan apa tingkah laku mereka,” katanya.

Wee berkata, pindaan turut akan melibatkan had umur penunggang p-hailing kepada tidak kurang dari 18 tahun berbanding 21 tahun, bagi mendapatkan lesen GDL.

“Pindaan had umur ini akan membolehkan Keluarga Malaysia bekerja sebagai seorang penunggang p-hailing dengan lebih cepat,” katanya.

Sementara itu beliau berkata MOT dan agensi-agensi dibawahnya akan mengawal selia perkhidmatan perkhidmatan p-hailing bagi memastikan sektor perkhidmatan itu berdaya saing dan kompetitif untuk tempoh masa panjang.

“Pengawalseliaan juga bertujuan menjaga kebajikan penunggang atau pemandu kenderaan yang terlibat,” katanya dan menambah, syarat-syarat pengawalseliaan adalah seperti keperluan mempunyai perlindungan insurans bagi penunggang.

Mengenai sesi hari ini, Wee berkata pengendali e-hailing (e-hailing operators) diminta mengadakan lebih banyak sesi perbincangan dengan penunggang p-hailang bagi mengelak berlaku isu mogok kerana tidak berpuas hati isu berkaitan pembayaran.

Sebelum ini tular di media sosial poster dengan perkataan “Off 1 Hari” dan “Food Delivery Blackout  Jumaat 5 Ogos 2022”  diikuti mesej untuk memboikot servis penghantaran pada hari Jumaat lepas. – Bernama


Kemelut ekonomi lumpuhkan lagi sistem kesihatan Sri Lanka

COLOMBO, 4 Rabiulakhir 1444H, Ahad – Selepas berdepan isu kekurangan akses  bekalan perubatan, rakyat Sri Lanka kini kehilangan ramai doktor akibat berhijrah serta mencari peluang kerjaya di Timur Tengah dan negara Barat.

Pakar perubatan yang bergantung ubat import kira-kira 85 peratus daripada keperluan farmaseutikal, telah menyembunyikan penggera selama berbulan-bulan.

Bagaimanapun, mereka akhirnya mendedahkan sedang bergelut untuk memberikan rawatan tepat kepada pesakit.

Biro Pekerjaan Asing Sri Lanka memaklumkan, trend berhijrah meningkat apabila keadaan kerja memaksa ratusan mereka meninggalkan negara.

“Terdapat trend peningkatan dalam kalangan profesional yang berpindah keluar dari pulau itu untuk mencari peluang lebih baik kerana keadaan semasa negara ini.

“Sebilangan besar doktor juga telah berhijrah meninggalkan negara ini,” kata pengurus besar biro itu, Priyantha Senanayake.

Data daripada Persatuan Pegawai Perubatan Kerajaan menunjukkan bahawa sekurang-kurangnya 500 doktor daripada institusi perubatan negeri telah berhijrah ke luar negara dalam tempoh lapan bulan pertama 2022.

Penduduk negara itu bergelut dengan pemotongan bekalan elektrik harian dan kekurangan komoditi asas di tengah-tengah krisis ekonomi terburuk sejak Sri Lanka memperoleh kemerdekaan dari British pada tahun 1948.-  Agensi


ILKS dijangka alami kerugian besar 6 bulan lagi

BANGI, 28 Jamadilakhir 1442H, Rabu – Gabungan Pusat Latihan Kemahiran India Malaysia (GAPKIM) menjangkakan Institut Latihan Kemahiran Swasta (ILKS) mengalami kerugian besar dan gulung tikar dalam tempoh enam bulan lagi.

Presidennya, Datuk Ibrahim Shah berkata, hal ini susulan ILKS kehilangan sumber pendapatan serta tidak mampu bertahan akibat pelaksanaan Perintah Kawalan Pergerakan (PKP).

“Tanpa kemasukan baharu, ILKS tidak mampu untuk membayar gaji tenaga pengajar dan kakitangan,” katanya seperti dilapor Sinar Harian.

Justeru, Ibrahim menyarankan kerajaan memberi kebenaran kepada mereka untuk beroperasi semula bagi memastikan institut latihan terbabit bernafas semula.

“Kerajaan perlu membenarkan pelatih hadir ke ILKS mengikut prosedur operasi standard (SOP) yang ketat dan praktikal seperti yang dilaksanakan di industri perkilangan,” katanya.

Selain itu, beliau turut mengesyorkan supaya pelajar dibenarkan menjalani latihan praktikal secara bersemuka sebanyak tiga kali, manakala kelas dalam talian dua kali seminggu.

Jelasnya, pembelajaran membabitkan latihan kemahiran tidak sama dengan pembelajaran dalam bidang lain.

“Sebanyak 70 peratus perlaksanaan kursus menggunakan pembelajaran secara praktikal dan 30 peratus secara teori,” katanya.


Jumlah jangkitan COVID-19 di India kini lebih 26 juta

NEW DELHI, 10 Syawal 1442H, Sabtu – Jumlah jangkitan COVID-19 India meningkat kepada 26,289,290 dengan 257,299 kes baharu dilaporkan dalam tempoh 24 jam lalu, kata Kementerian Kesihatan dan Kesejahteraan Keluarga pada Sabtu.

Sebanyak 4,194 kematian dicatatkan sejak pagi Jumaat, menjadikan jumlah korban 295,525. Angka korban harian sekali lagi melebihi 4,000 sejak Khamis, menurut Agensi Berita Xinhua.

Kes aktif pula direkodkan 2,923,400 menunjukkan penurunan sebanyak 104,525.

Seramai 23,070,365 pesakit sudah pulih dan dibenarkan keluar hospital setakat ini. Perintah berkurung waktu malam serta sekatan pergerakan penuh dan separa masih dikuat kuasa di kebanyakan negeri.

Setakat ini lebih 193 juta dos vaksin sudah disuntik kepada penduduk, pada Jumaat sahaja sebanyak 1,458,895 dos vaksin diberikan.

Pada masa ini fasa ketiga vaksinasi COVID-19 sedang dilaksanakan merangkumi semua penduduk berumur 18 tahun ke atas.

Sementara itu, Majlis Penyelidikan Perubatan India pada Sabtu berkata sebanyak 326,484,155 ujian saringan sudah dibuat setakat ini.

India menggunakan tiga jenis vaksin iaitu Covishield, Covaxin dan Sputnik-V buatan Rusia. – Bernama


Anwar perlu jadi jaguh negara Islam dalam isu Gaza

BANGI, 4 Rabiulakhir 1445H, Khamis – Parti Bumiputera Perkasa Malaysia (PUTRA) mendesak kerajaan segera menghantar notis kepada Pertubuhan Kerjasama Islam (OIC), untuk mengadakan sidang tergempar bagi membolehkan usul menubuhkan tentera penyelamat OIC.

Langkah itu penting bagi membolehkan penyelamat memasuki Gaza untuk menyelamatkan rakyat di sana yang berterusan menjadi mangsa pengeboman dan senjata kimia rejim Israel, kata Presidennya, Datuk Dr Ibrahim Ali.

“Langkah mewujudkan tentera OIC itu bukan bertujuan untuk berperang tetapi untuk menyelamatkan rakyat-rakyat Palestin.

“Setiap anggota OIC boleh menghantar 1,000 tentera bagi setiap negara dengan aset-aset yang perlu untuk menyelamatkan rakyat Palestin dan mempertahankan diri dari apa jua serangan,” katanya dalam kenyataan, hari ini.

Kekejaman rejim pengganas semakin berterusan ekoran mendapat sokongan daripada Amerika Syarikat (AS) dan negara bersekutu di Barat.

Rakyat seluruh dunia sudah berdemontrasi membantah, mengecam dan mendesak rejim Israel supaya menghentikan kekejaman, namun tidak dipedulikan.

Atas sebab itu juga, Ibrahim mempersoalkan pendirian OIC yang sehingga kini masih gagal melakukan sebarang tindakan berkesan.

Justeru, beliau meminta Perdana Menteri, Datuk Seri Anwar Ibrahim membuktikan keberanian, menjadi jaguh bagi negara Islam yang sebenar dan bukan sekadar harimau kertas atau pelakon politik dalam mengangkat isu di Gaza.

Katanya, Anwar perlu pamerkan tindakan tekad untuk menyelamatkan rakyat Palestin dan melindungi Masjid Al-Aqsa.

“Apakah PMX ada lima peratus jiwa dan semangat juang fisabilillah seperti Salahuddin Al-Ayubi sudah mencukupi atau sebenarnya budak suruhan Amerika.

“Buktikan mana satu yang benar dan ikhlas dengan kata-kata di bibir mulut bukan sekadar retorik, zahirkan diri sebagai pemimpin yang berani dan berintegriti,” katanya.


Editor AP gesa siasat serangan bangunan media di Gaza

GAZA, 5 Syawal 1442H, Isnin – Seorang editor eksekutif di agensi berita Associated Press (AP) meminta siasatan dilakukan terhadap serangan udara Israel di sebuah bangunan yang menempatkan beberapa wartawan di bandar Gaza.

Rejim Tel Aviv menuduh bahawa pergerakan Hamas beroperasi di Menara al-Jalaa, satu tuduhan yang dinafikan oleh Sally Buzbee.

“Kami berada dalam situasi konflik. Kami tidak memihak dalam konflik itu. Kami mendengar orang Israel mengatakan bahawa mereka mempunyai bukti, kami tidak tahu apa bukti itu,” kata Sally yang juga merupakan Naib Presiden Kanan AP.

Dia menyatakan bahawa biro organisasi Gaza telah berada di sana selama 15 tahun dan sebelumnya tidak diberi peringatan mengenai hal ini di bangunan tersebut.

“Kami rasa wajar pada ketika ini untuk melihat secara bebas apa yang berlaku semalam – penyiasatan bebas.”

Terdahulu, seluruh bangunan 12 tingkat runtuh dalam serangan Israel terhadapnya, menurut AP.

Al Jazeera berkongsi klip pendek di Twitter menunjukkan bangunan yang runtuh setelah disasarkan.

AP yang berpangkalan di Amerika Syarikat dan Al Jazeera yang berpangkalan di Qatar – yang pejabatnya diletupkan dalam serangan udara – serta kumpulan kebebasan akhbar – mengecam keras rejim Israel yang mengebom bangunan tinggi itu. – Agensi


MPN nafi keluar kenyataan berhubung Proklamasi Darurat

KUALA LUMPUR, 1 Jamadilakhir 1442H, Khamis – Majlis Profesor Negara (MPN) menafikan ada mengeluarkan kenyataan berhubung pengisytiharan Proklamasi Darurat dan mengesahkan kenyataan tersebut adalah palsu.

Presiden MPN, Prof Datuk Dr Raduan Che Ros berkata, MPN diwakili para ilmuwan negara menerima dan menyanjung titah Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah yang berkenan mengisytiharkan Proklamasi Darurat itu.

‘’MPN telah mengadakan mesyuarat melibatkan pakar-pakar Perlembagaan, sains politik dan lain-lain untuk meneliti dan memperhalusi perkara-perkara berkaitan Proklamasi Darurat, pandangan dari profesor adalah berdasarkan sudut pandangan, keilmuan dan kebitaraan masing-masing.

‘’Namun pihak MPN melalui mesyuarat itu turut membangkitkan beberapa isu yang mungkin boleh diberikan perhatian khususnya sistem semak dan imbang serta ketelusan dalam pemerintahan negara sepanjang tempoh darurat dilaksanakan,’’ katanya dalam kenyataan hari ini.

MPN menyeru rakyat Malaysia tanpa mengira latar belakang dan fahaman politik untuk bersama-sama menentukan tempoh darurat yang dilalui itu benar-benar memenuhi matlamat menangani wabak COVID-19.

Katanya, MPN juga menekankan agar agenda ekonomi terus dipertingkatkan dan kesejahteraan rakyat dipelihara.

Isnin lepas, Yang di-Pertuan Agong telah memberi perkenan Pengisytiharan Proklamasi Darurat dilaksanakan hingga 1 Ogos ini sebagai langkah proaktif membendung wabak COVID-19 di Malaysia.

Baginda turut memberi perkenan tempoh pelaksanaan darurat itu atau sehingga suatu tarikh yang lebih awal jika angka kes positif COVID-19 harian dapat diturunkan dengan berkesan. – Bernama


PKP: Antara nyawa, harta

1. MEMANG ramai yang akan terkesan sekiranya Perintah Kawalan Pergerakan (PKP) menyeluruh seperti mana yang pernah dikuatkuasakan melalui PKP1.0 sebelum ini.

2. Ramai yang menyangka juga hanya pekerja yang bekerja sendiri atau dari kalangan usahawan mikro dan Perusahaan Kecil dan Sederhana (PKS) paling terkesan.

Tetapi sebenarnya jangan kita lupa juga, bahawa yang makan gaji turut menerima dampak COVID-19.

3. Umpamanya, walaupun PKP1.0 sudah lama berlalu, tetapi jika diteliti sehingga kini, banyak syarikat konglomerat sudah tidak lagi menyambung khidmat pekerja kontrak mereka. Ada juga yang diberhentikan kerja kerana syarikat tidak mampu lagi bertahan. Ini bermakna apa? Ya, pengangguran semakin bertambah.

4. Sebab itu, untuk melaksanakan ‘total lockdown’ mahu tidak mahu ia mesti diikuti dengan satu pakej bantuan yang bersasar. Paling tidak bank mesti dipaksakan untuk melaksana moratorium secara bersasar selama enam bulan mendatang.

5. Bantuan khas kepada usahawan mikro dan PKS melalui bantuan subsidi upah perlu diteruskan. Begitu juga kerajaan-kerajaan negeri perlu meneruskan program bantuan sara hidup bulanan kepada golongan B40.

6. Kerajaan negeri jangan terlalu takut untuk guna ‘reserve’ yang ada. Sekali lagi perlu ditegaskan, ini adalah waktu kecemasan, waktu krisis. Bukan waktu menabung!

7. Rakyat sedang menanggung kesusahan. YB jangan bermain politik, turun bantu rakyat. Lupakan pilihan raya! Sedang rakyat terkurung, kesihatan fizikal bahkan mental menjadi satu bebanan yang nyata. Hulurkan bantuan tanpa mengira bendera politik. Tulus dan ikhlaslah dalam menjalankan amanah yang terpikul di bahu masing-masing.

8. Memang semua keputusan yang diambil oleh pemerintah tidak akan dapat memuaskan atau menggembirakan hati semua pihak. Pertimbangan antara nyawa dan harta.

9.Pelaksanaan ‘total lockdown’ kali ini bukanlah hanya semata-mata mahu mengembalikan kes positif COVID-19 kepada angka ‘0’. Tetapi lebih kepada memberi ‘nafas’ seketika buat sistem kesihatan negara dan mengelakkan ia dari ‘lumpuh’.

Hazwan Mohamad
Ketua Penerangan BERJASA


Pengundian awal PRK DUN Slim hari ini

TANJUNG MALIM, 6 Muharram 1442H, Selasa – Satu saluran di Ibu Pejabat Polis Daerah (IPD) Muallim di sini mula dibuka 8 pagi ini bagi membolehkan 267 pengundi awal melibatkan anggota polis menunaikan hak mereka pada Pilihan Raya Kecil (PRK) Dewan Undangan Negeri (DUN) Slim.

Pusat pengundian awal itu dibuka sehingga 5.30 petang.

Sepanjang proses pengundian awal, pengundi diminta mematuhi panduan pencegahan COVID-19 seperti memastikan penjarakan fizikal, memakai pelitup muka, menggunakan cecair pembasmi kuman dan menjalani pemeriksaan suhu badan.

Proses pengundian awal itu akan disaksikan oleh ejen calon serta Pemerhati Pilihan Raya yang dilantik Suruhanjaya Pilihan Raya (SPR) dan proses pengundian berkenaan disiarkan secara langsung menerusi Facebook SPR.

Semua peti undi bagi pengundian awal akan disimpan di lokap IPD Muallim, dan pengiraannya dibuat pada hari pengundian, 29 Ogos ini di pusat pengiraan undi di Majlis Daerah Tanjung Malim.

PRK DUN Slim menyaksikan pertandingan tiga penjuru antara calon Barisan Nasional (BN) Mohd Zaidi Aziz dan dua calon Bebas iaitu peguam Amir Khusyairi Mohamad Tanusi mewakili Parti Pejuang Tanah Air yang belum didaftar secara rasmi dan bekas guru S.Santharakesaran. – Bernama


Israel panggil balik diplomat di Turkiye

ANKARA, 5 Rabiulakhir 1445H, Jumaat – Israel memanggil balik semua diplomatnya dari Turkiye pada Khamis, termasuk Duta Besar Irit Lillian – kononnya bimbang menjadi sasaran penduduk tempatan.

Sebelum ini, Majlis Keselamatan Negara (NSC) Israel menggesa semua warga Israel di Turkiye meninggalkan negara itu secepat mungkin selepas menaikkan nasihat perjalanan ke tahap tertinggi, empat.

Tiga sumber yang mengetahui perkara itu memberitahu Middle East Eye bahawa diplomat itu pergi pada Khamis kerana bimbang isu keselamatan – bukan kerana krisis diplomatik antara kedua-dua negara.

NSC pada Selasa menasihatkan rakyat Israel untuk melaksanakan semua langkah berjaga-jaga yang perlu seperti meminimumkan kehadiran mereka di ruang awam dan mengelakkan perhimpunan.

Demonstrasi telah diadakan di Istanbul dan Ankara dalam beberapa hari kebelakangan ini, dengan perhimpunan berlaku di luar pejabat misi diplomatik Israel di kedua-dua bandar.

Himpunan itu selepas 13 hari serangan udara ke atas Gaza, sebuah kawasan kecil yang menempatkan lebih 2.3 juta penduduk Palestin.

Israel mula mengebom Gaza pada 7 Oktober apabila pejuang Palestin melancarkan serangan mengejut ke atas Israel, yang mengorbankan lebih 1,400 orang.

Serangan udara balas Israel telah membunuh lebih 3,500 rakyat Palestin, termasuk lebih 1,500 kanak-kanak dan 1,000 wanita.

Kira-kira sejuta orang telah kehilangan tempat tinggal dan terpaksa berlindung di hospital dan sekolah ketika Israel mengetatkan pengepungan di kawasan itu.

Sejak konflik meletus, Presiden Turkiye Recep Tayyip Erdogan telah berulang kali menawarkan untuk menjadi orang tengah dan membantu berunding untuk menamatkan permusuhan.

Hubungan antara Israel dan Turkiye bertambah baik akhir tahun lalu dengan keduanya bertukar duta berikutan kerjasama keselamatan dan perisikan selama bertahun-tahun.

Hubungan antara kedua-duanya mula memburuk pada 2011 apabila Turkiye mengusir duta Israel selepas laporan PBB mengenai serbuan Israel ke atas kapal bantuan Mavi Marmara ke Gaza pada 2010, yang membunuh sembilan warga Turkiye.

Keretakan itu makin baik pada 2016 apabila hubungan diplomatik penuh dipulihkan dan kedua-dua negara menghantar duta.

Ketegangan memuncak pada 2018 apabila tentera Israel membunuh berpuluh-puluh rakyat Palestin yang mengambil bahagian dalam protes Great March of Return di Gaza. – Agensi


Hamas gesa lindung masjid al-Aqsa dari penggalian Israel

BAITULMAQDIS, 24 Zulkaedah 1443H, Jumaat – Pergerakan Perjuangan Islam Palestin (Hamas) menggesa tindakan segera bagi melindungi Masjid al-Aqsa daripada penggalian Israel yang membahayakan asasnya.

Dalam satu kenyataan yang dikeluarkan pada Khamis, Hamas berkata, penggalian berterusan dilakukan oleh pihak berkuasa pendudukan Zionis di kawasan Tembok al-Buraq dan istana Umayyah adalah ancaman langsung kepada asas dan dinding Masjid al-Aqsa.

Bahkan, tindakan itu juga percubaan untuk menghapuskan mercu tanda Islam dan bersejarah kota Baitulmaqdis.

Justeru, Hamas meminta Liga Arab, Pertubuhan Kerjasama Islam (OIC) dan Kerajaan Hashemite Jordan – penjaga Masjid al-Aqsa – bertindak segera untuk menghentikan rancangan penjajah Zionis bagi melindungi Baitulmaqdis dan tempat suci ketiga umat Islam itu.

Terdahulu, Majlis Wakaf, Hal Ehwal Islam dan Tempat Suci di kota Baitulmaqdis berkata, ia mengikuti dengan ‘kebimbangan melampau’ penggalian yang Israel lakukan di sekitar Masjid al-Aqsa.

Majlis itu berkata, Pihak Berkuasa Antikuiti Israel dan persatuan penempatan Elad telah menjalankan penggalian yang mencurigakan dan misteri di sekitar Masjid al-Aqsa, terutamanya berhampiran bahagian selatan dan barat bersebelahan asas luar masjid.

Pihak berkuasa Israel bagaimanapun tidak mengeluarkan ulasan segera mengenai kenyataan majlis itu. – Agensi


Annuar Musa perlu jadi calon PAS PRK Parlimen Kemaman

WAHAI pimpinan PAS, calonkanlah Annuar Musa bertanding PRK Kemaman

Demi untuk kebaikan PAS dan negara jua…

Kepada pucuk pimpinan PAS, saya sekali lagi ingin mencadangkan dan merayu agar Tan Sri Annuar Musa dicalonkan dalam PKR Parlimen Kemaman tidak lama lagi.

Ini bukan kali pertama saya bercakap, tetapi buat kali kedua, setelah Annuar Musa tidak dicalonkan dalam PRK Parlimen Kuala Terengganu yang lalu. Saya bukan obses atau taksub kepada beliau, tetapi melihat kepada pengalaman dan ketokohannya.

Hari ini kita bukan sahaja memerlukan pemimpin Parlimen semata, tetapi pemimpin Parlimen yang berkaliber, pandai bercakap dan pandai buat kerja. Paling penting, hadam selok belok politik, menyantuni kawan dan lawan.

Tidak ada calon lain, Annuar Musa. Bukan calon sedia ada tidak layak, dalam PAS, semua calon layak belaka. Tetapi dalam konteks hari ini, kita memerlukan calon yang benar-benar berkaliber dan berwibawa.

Pasti akan menggoncangkan Parlimen, di kala PH BN ‘sibuk’ memancing Ahli Parlimen Bersatu. Nak pancing Ahli Parlimen PAS, tak bolehlah. Dalam PAS, walak ke atas parti sangat kuat, ditambah dengan bai’ah.

Saya ulang kembali, hujah saya kenapa Annuar Musa perlu menjadi calon PAS PRK Parlimen Kemaman.

Pertama, Annuar Musa telah memilih wadah Islam iaitu PAS untuk meneruskan perjuangan politiknya. Annuar Musa boleh sahaja, pilih wadah lain, tetapi PAS tetap jadi pilihannya. Kenapa? Tidak perlu saya hujahkan di sini. Sejak menyertai PAS, Annuar tidak minta apa-apa jawatan, melainkan untuk ‘menghambakan’ diri.

Kelibat Annuar Musa sentiasa kelihatan dalam apa jua majlis PAS dan kempen-kempen PRU, PRN dan PRK. Beliau all out membantu PAS, tidak kira dalam keadaan apa, hujan panas, ribut taufan. Apakah walak Annuar Musa tidak terbukti lagi sejak menyertai PAS? PAS perlu berbesar hati dan memberikan penghargaan ini kepada Annuar Musa.

Kedua, pengalaman politik (kepartian), Annuar Musa amat mahal harganya. Pengalaman ini tidak boleh dijual beli. Kepetahannya berhujah tidak usah dipertikaikan lagi. Terbukti dan menyerlah. Janganlah ditoleh lagi, ketika beliau memimpin UMNO dan Barisan Nasional (BN). Tidak boleh dipertikai.

Ketiga, pengalaman menjadi Menteri beberapa kementerian. Tidak perlu diulas lagi di sini. Cukup sekadar menoktahkan bahawa, pengalaman ini jarang terdapat dalam kalangan pimpinan PAS.

Keempat, PAS memerlukan Ahli Parlimen yang mantap untuk berhujah di Parlimen. Annuar Musa berbeza dengan Ahli Parlimen lain, walaupun ‘bukan berlatarkelakangkan agama’, beliau turut dapat berperanan sebagai ustaz dalam PAS. Ayat-ayat al-Quran bermain dan meniti dibibirnya. Jika diberi peluang, berkhutbah pun boleh. Serba boleh.

Kelima, Parlimen pasti akan bergegar dalam sidang yang akan datang jika Annuar Musa ada bersama. Sudah tentu kehadiran Annuar Musa akan menjadikan ultra kiasu menggeletar dengan kepetahannya berhujah.

Keenam, ketika menjadi Menteri, gerak kerja Annuar Musa beliau berstrategi, menyeluruh, berkualiti. Beliau memainkan peranan yang begitu besar alam menyantuni rakyat dan keperluan negara. Contoh lain, ketika menerajui Persatuan Bola Sepak Kelantan sebagai presiden, Annuar Musa berjaya membawa pasukan itu ke mercu kejayaan persada bola sepak tanah air.

Begitu juga, dalam tempoh sepenggal beliau menerajui dua kementerian iaitu Kementerian Wilayah Persekutuan (KWP) dan Kementerian Multimedia dan Komunikasi (K-KOMM), terbukti kejayaan Annuar Musa, sehingga indeks pencapaian beliau ketika menerajui kementerian berkenaan secara langsung telah menarik dan menanamkan kembali sokongan rakyat kepada UMNO dan Barisan Nasional (BN).

Ketujuh, Annuar Muda dekat di hati rakyat. Ketika menerajui Kementerian Wilayah Persekutuan, nasib peniaga kecil terpelihara dengan pengurangan karenah birokrasi dan sebagainya. Begitu juga, nasib gelandangan terbela, malah mereka diberi peluang untuk berdikari. Indeks kebahagiaan rakyat di Labuan dan Kuala Lumpur adalah yang tertinggi mengikut laporan Jabatan Perangkaan (DOSM). Ketika Covid melanda, kadar vaksinasi di wilayah adalah yang tercepat dan tertinggi.

Banyak lagi pencapaian besar lain.

Kelapan, kejayaan dan track record sudah terbukti ketika menerajui K-KOMM, Annuar Musa telah membuktikan kejayaan dalam kelas yang tersendiri. Malaysia berjaya meraih kemenangan semula sebagai Ahli Majlis Kesatuan Telekomunikasi Antarabangsa (ITU) untuk penggal 2023-2026. Ketika menjadi Menteri K-KOMM, perkara pertama yang dilakukannya ialah menjenamakan semula kementerian selaras dengan peranannya yang cukup penting dalam mendepani era digital masa kini.

Kesembilan, PAS (PN) perlukan pemimpin yang kuat jati diri Islam dan Melayu. Kuat Islam sahaja tidak cukup, tanpa Melayunya, sebab ini negara asal usul Tanah Melayu. Ia perlu dipertahankan. Kuat Melayu pun tidak cukup tanpa Islamnya. Dua ciri ini ada pada Annuar Musa. Negara ini perlu dipimpin oleh mereka yang kuat jiwa Melayu Islamnya. Tidak tunduk sama sekali kepada ultra kiasu.

Kesepuluh, saya bukan jenis orang membodek, tetapi mengenali Annuar Musa sekian lama, pernah sepentas berforum, berada dalam NGO Muafakat Nasional (MN), saya berani mengatakan, jika berlaku kekosongan jawatan Perdana Menteri (PM), Annuar Musa menepati ciri untuk mengisinya. Bukan menafikan yang lain, tetapi dari segi pengalaman dan umur, Annuar Musa, ada kelebihan.

Kesebelas, Annuar Musa adalah individu penting yang memainkan peranan khususnya dalam membawa ke arah penyatuan parti Melayu, UMNO dan PAS sehingga wujudnya Muafakat Nasional.

Saya dapat merasaikannya, kerana sehingga kini, saya masih bersama beliau dalam NGO Muafakat Nasional.

Sebenarnya, banyak lagi berkaitan dengan Annuar Musa yang boleh diketengahkan, walaupun tidak dinafikan setiap manusia ada kelemahannya, cukuplah sekadar ini untuk dilontarkan.

Apapun saya serahkan sekali lagi kepada pucuk pimpinan PAS untuk memikirkannya. Sebagai penulis kerdil bidang politik, inilah strategi terbaik untuk PAS dan PN. Bukan menafikan calon sedia ada, tetapi saya lebih melihat kepada masa depan PAS dan PN dalam kekalutan ahli Parlimen Bersatu ada ura-ura melompat parti.

Prof Dr Mohd Ridhuan Tee Abdullah


Pulih taraf kredit negara dibangkit di Dewan Rakyat hari ini

KUALA LUMPUR, 29 Rabiulakhir 1442H, Selasa – Dasar kerajaan dalam usaha memulihkan taraf kredit negara susulan keputusan Fitch Ratings menyemak turun penarafan kredit negara, antara isu yang akan dibangkitkan pada persidangan Dewan Rakyat hari ini.

Menurut Aturan Urusan Mesyuarat, perkara itu terkandung semasa sesi Pertanyaan-pertanyaan Menteri yang bakal diajukan bekas Menteri Kewangan Lim Guan Eng (PH-Bagan) kepada Menteri Kewangan.

Seterusnya, Datuk Seri Shamsul Iskandar Mohd Akin (PH-Hang Tuah Jaya) pula meminta penjelasan Menteri Sains, Teknologi dan Inovasi berkenaan pendedahan Laporan Ketua Audit Negara baru-baru ini, berkait penyalahgunaan dana kerajaan oleh MIMOS Berhad.

Dalam sesi itu juga, Cha Kee Chin (PH-Rasah) bertanyakan Menteri Perdagangan Dalam Negeri dan Hal Ehwal Pengguna mengenai inisiatif atau skim di bawah Suruhanjaya Syarikat Malaysia (SSM) untuk membantu peniaga dan usahawan yang terjejas akibat Perintah Kawalan Pergerakan (PKP).

Cha turut bertanyakan sama ada SSM menyediakan sebarang bantuan bagi membantu golongan Orang Kurang Upaya (OKU), wanita, belia dan pelajar yang baru memulakan perniagaan.

Bagi sesi Pertanyaan-pertanyaan Bagi Jawab Lisan, Datuk Seri Hasan Arifin (BN-Rompin) meminta Menteri Perdagangan Antarabangsa dan Industri menyatakan langkah kerajaan untuk meningkatkan keyakinan pelabur asing melabur di Malaysia dan bertanyakan mengenai jumlah pelaburan yang diterima sektor pembuatan negara pada 2018 dan 2019.

Persidangan hari ini dijangka akan diakhiri dengan sesi perbahasan dan penggulungan bagi Rang Undang-undang Perbekalan 2021 peringkat Jawatankuasa dengan dua lagi kementerian bakal menggulung perbahasan.

Kementerian berkenaan ialah Kementerian Pendidikan disusuli Kementerian Pertahanan dan Kementerian Pengajian Tinggi.

Minggu terakhir sidang Dewan Rakyat ini bakal menyaksikan pengundian kali kedua Rang Undang-undang Perbekalan 2021, bacaan kali ketiga sebelum diluluskan dan dibawa ke Dewan Negara. – Bernama


Beberapa kejadian tanah runtuh, jalan ditutup, banjir ragut dua nyawa

KUALA LUMPUR, 19 Jamadilawal 1442H, Ahad – Situasi banjir dan hujan lebat dalam negara semakin bertambah buruk apabila bencana itu meragut sekurang-kurangnya dua nyawa, selain terdapat individu yang dikhuatiri lemas setelah hilang dihanyutkan arus deras.

Selain itu, beberapa jalan raya turut ditutup akibat dinaiki air, selain hujan lebat berterusan menjadi punca kepada bencana tanah runtuh, menyebabkan hasrat pengguna yang ingin meneruskan perjalanan pulang daripada bercuti atau bergerak dari satu tempat ke tempat yang lain juga tergendala.

Beberapa buah bandar juga sudah mula mengalami banjir iaitu seperti Kuantan dan Maran di Pahang dan juga Kluang serta Kota Tinggi di Johor mengakibatkan aktiviti seharian masyarakat terganggu.

Tular juga beberapa video yang diambil warga maya dan dikongsi di aplikasi media sosial menunjukkan cubaan penunggang motosikal yang cuba meredah banjir namun akhirnya berakhir dengan kenderaan mereka dihanyutkan air begitu sahaja.

Sehubungan itu, polis mengingatkan dan menasihatkan pengguna jalan raya supaya tidak mengambil risiko berbuat demikian bagi mengelakkan kejadian yang tidak diingini. – Bernama


Keputusan DNA dan forensik rangka kanak-kanak perempuan minggu depan: Polis

SEREMBAN, 7 Ramadan 1443H, Sabtu – Keputusan ujian asid deoksiribonukleik (DNA) tengkorak, geraham dan cebisan tulang kanak-kanak ditemui di Taman Bukit Zamrud di sini baru-baru ini, hanya akan diperoleh pada minggu hadapan.

Ketua Polis Daerah Seremban, ACP Nanda Maarof berkata, pihaknya perlu menunggu laporan daripada pihak forensik dan patalogi dahulu, berkenaan penemuan tersebut.

“Kita masih menunggu laporan forensik dan keputusan DNA itu, siasatan lanjut masih dilakukan,” katanya ketika dihubungi Bernama.

Media sebelum ini melaporkan penemuan tengkorak, geraham dan cebisan tulang dipercayai milik kanak-kanak perempuan berusia lima tahun disyaki mangsa bunuh, di belukar berhampiran tangki air di Taman Bukit Zamrud, di sini pada Khamis lepas. –


Tuanku Muhriz titah pemimpin, rakyat bersatu pertahan negara

SEREMBAN, 1 Jamadilakhir 1442H, Khamis – Yang Dipertuan Besar Negeri Sembilan Tuanku Muhriz Ibni Almarhum Tuanku Munawir bertitah supaya kepimpinan kerajaan di semua peringkat dan rakyat bersatu dan sentiasa menumpahkan taat setia yang tidak berbelah bahagi, mempertahan serta melindungi negara terutama dalam mendepani cabaran COVID-19.

“Menyedari akan impak pandemik ini ke atas ekonomi, beta juga menggesa supaya kerajaan negeri teguh mengemudi pentadbiran dan kreatif mencorakkan strategi yang lebih dinamik dalam pelaksanaan pembangunan negeri ini ke arah pemulihan ekonomi,” titah Tuanku Muhriz menerusi kenyataan sempena Ulang Tahun Ke-73 baginda, hari ini.

Tuanku Muhriz turut menzahirkan rasa bangga dengan kejayaan kerajaan dalam mengawal pandemik COVID-19.

“Jika dibandingkan dengan negara yang dianggap lebih maju daripada segi kepakaran dan sistem kesihatan, kejayaan pengawalan penularan COVID-19 di Malaysia adalah amat mengagumkan.

“Beta berasa bangga dan amat menghargai komitmen serta dedikasi yang ditunjukkan semua petugas barisan hadapan kesihatan, anggota polis dan tentera serta para sukarelawan daripada agensi swasta dan badan bukan kerajaan serta individu yang telah memberi bantuan dengan pelbagai cara,” titah baginda.

Tuanku Muhriz juga turut mengajak semua rakyat agar menghargai dan berterima kasih atas tindakan segera yang diambil agensi kesihatan di negara ini yang telah mengatur perancangan dan strategi berkesan dalam memastikan penularan wabak COVID-19 dapat dibendung.

Sementara itu, baginda turut mengingatkan rakyat yang terdiri daripada pelbagai kaum, agama serta budaya supaya sentiasa mewujudkan permuafakatan dan mengetepikan perbezaan demi mengekalkan keharmonian hidup bermasyarakat.

“Beta menyeru agar semangat perpaduan ini terus diamalkan masyarakat sepanjang masa dan bukannya dalam situasi krisis sahaja,” titah baginda.

Baginda dalam pada masa yang sama turut menyeru rakyat supaya kebersihan dijadikan satu budaya.

“Pemerhatian beta mendapati terdapat segelintir masyarakat yang memandang remeh akan pentingnya kebersihan dengan membuang sampah di tempat tidak sepatutnya. Mutu sistem pengurusan sampah hendaklah ditambah baik tetapi ia bukanlah kaedah penyelesaian sebenar kerana yang lebih penting adalah sikap dan pendirian masyarakat terhadap kebersihan.

“Untuk memastikan amalan ini menjadi budaya dalam masyarakat, pendedahan haruslah dimulakan kepada kanak-kanak seawal pendidikan prasekolah dan di rumah, dan diteruskan sehingga mereka menamatkan pelajaran. Jika langkah seperti ini tidak dibuat, amalan budaya kebersihan tidak akan menyerap ke dalam masyarakat,” titah baginda.

Tuanku Muhriz dalam titahnya turut menzahirkan ucapan tahniah kepada semua para penerima Darjah Kebesaran, Bintang dan Pingat Negeri Sembilan kali ini.

Baginda juga mengingatkan para penerima bahawa kurniaan itu merupakan pengiktirafan yang perlu sentiasa dipelihara kerana ia sangat berkait rapat dengan martabat dan kehormatan Institusi Diraja Negeri Sembilan.

“Oleh itu, setiap penerima mempunyai amanah untuk menjaga kemuliaan dan pengiktirafan yang dikurniakan dengan memastikan imej, tata susila, tingkah laku dan keperibadian masing-masing sentiasa terpelihara,” titah baginda. – Bernama


PN kemuka 112 tawaran dalam manifesto ‘Selangor Baharu, Kita Bangkit’

SHAH ALAM, 18 Muharram 1445H, Sabtu – Perikatan Nasional (PN) Selangor menawarkan 112 tawaran untuk dilaksanakan sekiranya dipilih mentadbir negeri ini pada Pilihan Raya Negeri (PRN), 12 Ogos ini.

Pengerusi PN, Tan Sri Muhyiddin Yassin ketika melancarkan manifesto bertemakan ‘Selangor Baharu, Kita Bangkit’ di sini malam tadi berkata, tawaran tersebut terkandung dalam tujuh tunjang utama dan 25 pendekatan dengan fokus utama meringankan kos sara hidup rakyat, merancakkan perniagaan dan ekonomi negeri.

Tujuh tunjang itu meliputi Semarak Masyarakat Harmoni; Sejahterakan Kehidupan Rakyat; Junjung Prinsip Tadbir Urus dan Politik Yang Bersih; Ekonomi Masa Hadapan Yang Utuh; Wanita Teras Masyarakat dan Ekonomi Negeri; Modal Insan Gemilang dan Alam Lestari dan Infrastruktur Bestari.

Hadir sama Pengerusi PN Selangor, Datuk Seri Mohamed Azmin Ali, Pesuruhjaya PAS Selangor, Dr Ahmad Yunus Hairi, Pengerusi Bersatu Selangor, Datuk Abdul Rashid Asari dan Pengerusi Perhubungan Gerakan Selangor, Datuk Henry Teoh Kien Hong.

Pada PRN kali ini, PN bertanding di semua 56 kerusi Dewan Undangan Negeri yang dipertandingkan.- Bernama


Aliran trafik beberapa lebuh raya utama perlahan

KUALA LUMPUR, 12 Zulhijjah 1441H, Ahad – Aliran trafik dilaporkan bergerak perlahan di beberapa lebuh raya utama setakat pagi ini, berikutan orang ramai mula pulang ke rumah masing-masing selepas cuti sempena sambutan Hari Raya Aidiladha.

Jurucakap PLUS Malaysia Berhad berkata setakat 10.30 pagi tadi, trafik di utara perlahan dari Changkat Jering ke Kuala Kangsar (kawasan mendaki Bukit Berapit), kawasan Rehat dan Rawat (R&R) Sungai Perak ke Terowong Menora dan Simpang Pulai ke Gopeng ekoran pertambahan trafik.

“Trafik menghala ke selatan masih terkawal dan bergerak lancar,” katanya ketika dihubungi.

Sementara itu, jurucakap Lembaga Lebuhraya Malaysia (LLM) berkata trafik menuju ke pantai timur bergerak perlahan dari R&R Genting Sempah ke Terowong Genting Sempah arah barat, sebelum Plaza Tol Bentong arah Barat, dan sebelum Plaza Tol Karak arah Barat

Maklumat trafik terkini boleh didapati menerusi talian bebas tol Plusline di 1800-88-0000 dan laman Twitter, www.twitter.com/plustrafik atau talian LLM di 1-800-88-7752 serta laman Twitter, www.twitter.com/llminfotrafik. – Bernama


Gempa bumi kuat gegarkan Jepun

ISTANBUL, 14 Syawal 1444H, Jumaat – Gempa bumi kuat menggegarkan Jepun pada Jumaat, kata Kajian Geologi Amerika Syarikat (USGS).

Gempa bumi dengan magnitud 6.2 berhampiran pantai barat pulau Honshu melanda negara itu kira-kira 2.42 petang, lapor Agensi Anadolu memetik USGS.

Bagaimanapun, Agensi Meteorologi Jepun dalam satu kenyataan berkata, magnitud gempa bumi itu adalah 6.3 yang menggegarkan wilayah Ishikawa dan kawasan sekitar tengah Jepun, lapor Kyodo News.

Tambah agensi cuaca itu, tiada ancaman tsunami akibat gempa berkenaan.- Bernama


Menghendap kini kesalahan jenayah

BANGI, 6 Rabiulawal 1444H, Isnin – Pindaan ke atas Kanun Keseksaan dan Kanun Tatacara Jenayah diluluskan di Dewan Rakyat hari ini, sekali gus menjadikan tindakan menghendap sebagai kesalahan jenayah.

RUU Kanun Keseksaan (Pindaan) 2022 dan RUU Kanun Tatacara Jenayah (Pindaan) (No. 2) 2022 itu diluluskan sebulat suara selepas dibahas Ahli Parlimen kerajaan dan pembangkang.

Timbalan Menteri di Jabatan Perdana Menteri (Parlimen dan Undang-Undang), Datuk Mas Ermieyati Samsudin berkata, melalui pindaan Kanun Keseksaan, kesalahan menghendap bukan saja terhad kepada secara fizikal.

Namun, ia turut membabitkan kelakuan menghendap secara maya melalui media sosial seperti Facebook dan Instagram, dalam usaha menangani kesalahan itu secara menyeluruh.

“Pindaan ini dilihat sebagai suatu mekanisme yang mampu memberi impak tinggi apabila pihak berkuasa bukan saja dapat menghalang perlakuan mengganggu dan menghendap.

“Malah diyakini dapat menyelamatkan nyawa seseorang.

“Ini secara tidak langsung berpotensi untuk memberi keyakinan kepada orang ramai terhadap langkah kerajaan dalam menangani isu perlakuan mengganggu dan menghendap ini,” katanya seperti dilapor Berita Harian.

Bagi pindaan ke atas Kanun Tatacara Jenayah, Mas Ermieyati berkata, ia akan memberikan perlindungan undang-undang kepada mangsa jenayah menghendap melalui perintah perlindungan yang dikeluarkan pihak mahkamah.

Pindaan tersebut diwujudkan berdasarkan falsafah untuk membendung jenayah menghendap dan pada masa sama, akan dapat mengurangkan kebimbangan, ketakutan dan trauma kepada mangsa.

“Ketika ini, undang-undang sedia ada hanya melindungi mangsa kepada perlakuan mengganggu dan menghendap yang terjadi kepada pasangan yang pernah mempunyai hubungan perkahwinan sah atau sudah bercerai.

“Bagaimanapun, bagi perlakuan yang membabitkan pihak yang tidak pernah mempunyai perhubungan perkahwinan yang sah, tiada undang-undang khusus dan jelas yang diperuntukkan kepada mangsa,” katanya lagi.


Dua anggota PGA8 maut dalam kemalangan

KOTA BHARU, 3 Rabiulakhir 1444H, Sabtu – Dua anggota Pasukan Gerakan Am (PGA8) maut selepas kereta dinaiki mereka melanggar belakang sebuah lori yang diletakkan di bahu jalan di Jalan Rantai Panjang-Pasir Mas, pagi tadi.

Ketua Polis Daerah Pasir Mas, ACP Mohd Nasaruddin M Nasir berkata, kejadian pada 4.25 pagi itu menyebabkan Lans Koperal Jerry Layong Nyalin, 32, dan Koperal Juna Jembat, 39, meninggal dunia di tempat kejadian akibat cedera parah di bahagian kepala.

“Kedua-dua mangsa yang bertugas di Batalion 8 PGA di Pengkalan Chepa, di sini, menaiki kereta jenis Perodua Myvi.

“Ketika kejadian pemandu lori tiada di dalam kenderaan tersebut dan mayat kedua-dua mangsa dibawa ke Hospital Pasir Mas untuk bedah siasat,” katanya dalam kenyataan hari ini. – Bernama


Kes dadah: Belia Melayu paling ramai ditahan di Johor

JOHOR BAHRU, 3 Rabiulakhir 1442H, Khamis – Seramai 4,176 belia Melayu ditahan di Johor dipercayai terbabit kes berkaitan dadah sejak awal tahun hingga 17 November lalu.

Ketua Polis Johor, Datuk Ayob Khan Mydin Pitchay berkata, belia Melayu yang ditahan berusia 19 hingga 30 tahun – dan jumlah keseluruhan tahanan seramai 6,141 individu.

Katanya, mengikut pecahan itu, turut ditahan adalah belia Cina mencatatkan 930 orang, diikuti 515 belia India manakala selebihnya adalah lain-lain kaum seramai 520 orang.

Katanya, bagi pecahan kesalahan, mereka yang ditahan adalah pembekal dadah (848), memiliki (1,911) dan ujian air kencing (3,382).

“Bermula 1 Januari hingga 17 November lalu, kita telah mẹmbuat tangkapan seramai 17,349 individu atas pelbagai kesalahan dadah. Daripada jumlah itu 6,141 orang iaitu 35.39 peratus adalah belia berusia 19 hingga 30 tahun.

“Dalam tempoh yang sama, polis juga berjaya membuat rampasan pelbagai jenis dadah seberat 2.61 tan dengan nilai keseluruhan rampasan bernilai RM28.77 juta. Turut dirampas adalah harta bernilai RM13.42 juta,” katanya seperti dilapor Utusan Online.

Dalam perkembangan lain, Ayob Khan berkata, pasukan polis dari Unit Rondaan Bermotosikal (URB) Ibu Pejabat Polis daerah Kulai menahan lima lelaki berumur 17 hingga 19 tahun dalam keadaan mencurigakan di sekitar Taman Permainan Bandar Putra Kulai, pada 12.43 tengah malam, semalam.

Tambahnya, hasil pemeriksaan ke atas lima individu termasuk tiga pelajar sekolah itu berjaya menjumpai dadah jenis ganja seberat 3.29 gram bernilai RM164.

Katanya, hasil saringan air kencing mendapati kesemua suspek positif dadah jenis Tetrahudrocannabinol (THC).

“Semakan rekod ke atas semua suspek tidak mempunyai rekod lampau.

“Hasil soal siasat terhadap tiga pelajar ini, kita menahan seorang lelaki berusia 23 tahun yang merupakan pembekal dadah kepada pelajar terbabit.

“Polis Johor berharap masyarakat akan terus menyalurkan maklumat berkaitan aktiviti pengedaran dadah yang berlaku di sekeliling mereka bagi membantu pihak polis membanteras penyalahgunaan dadah,” katanya.


Tiada diskriminasi terhadap Muhyiddin: Pendakwa raya

KUALA LUMPUR, 22 Zulhijjah 1444H, Selasa – Mahkamah Tinggi hari ini diberitahu bahawa empat pertuduhan menggunakan kedudukan untuk suapan berjumlah RM232.5 juta bagi Parti Pribumi Bersatu Malaysia (Bersatu) yang dihadapi Tan Sri Muhyiddin Yassin tidak bersifat diskriminasi terhadap bekas Perdana Menteri itu.

Timbalan Pendakwa Raya (TPR), Datuk Wan Shaharuddin Wan Ladin berhujah ini kerana kesemua pertuduhan itu telah memenuhi Seksyen 152, 153, dan 154 Kanun Tatacara Jenayah (KTJ) yang menyatakan bentuk pertuduhan, butir-butir mengenai masa, tempat dan orang (yang dituduh) dan bila cara mengkomitkan kesalahan dalam pertuduhan.

Menurut Wan Shaharuddin, hak-hak Muhyiddin mengikut Perkara 5 Perlembagaan Persekutuan tidak dilanggari kerana pada peringkat ini perbicaraan kes masih belum bermula.

“Kesemua dakwaan pemohon (Muhyiddin) adalah pramatang dan tindakan memulakan permohonan (untuk membatalkan pertuduhan) boleh diputuskan sebagai tindakan yang tidak berperlembagaan.

“Dalam apa jua keadaan, pada peringkat ini, hak pemohon di bawah Perkara 5(1) Perlembagaan Persekutuan telah dijamin kerana segala prosedur-prosedur mengikut undang-undang sedia ada khususnya KTJ telah dipatuhi oleh pendakwaan selaku responden,” katanya ketika berhujah dalam prosiding permohonan Muhyiddin untuk membatalkan empat pertuduhan itu di hadapan Hakim Datuk Muhammad Jamil Hussin.

Timbalan Pendakwa Raya Ahmad Akram Gharib pula berhujah, pendakwaan sejak awal telah memberikan notis kepada pihak pemohon bahawa tiada kewajipan di bawah undang-undang untuk responden menyatakan cara penyalahgunaan kuasa yang dilakukan oleh pemohon dalam pertuduhan-pertuduhan tersebut.

Permohonan itu adalah suatu penyalahgunaan proses mahkamah, justeru, mahkamah tidak boleh menggunakan kuasa yang wujud untuk membatalkan pertuduhan-pertuduhan di bawah Seksyen 23 (1) Akta Suruhanjaya Pencegahan Rasuah Malaysia (SPRM) yang dihadapi pemohon, katanya.

Menurut Ahmad Akram, kesemua pertuduhan yang dimohon untuk dibatalkan jelas menyatakan unsur-unsur kesalahan di bawah Seksyen 23(1) Akta SPRM 2009, iaitu Muhyiddin di atas kapasitinya sebagai pegawai awam ketika itu iaitu Perdana Menteri, telah menggunakan jawatan itu untuk suapan sebanyak RM232.5 juta.

“Untuk peringkat sekarang, adalah terlalu awal untuk menyatakan pertuduhan yang dihadapi beliau cacat kerana pertuduhan adalah lengkap dari segi Muhyiddin merupakan Perdana Menteri dan presiden Bersatu, suapan yang didakwa diterima antaranya adalah daripada tiga syarikat. Kami tidak faham apa lagi yang pihak pemohon mahukan,” kata beliau yang memohon agar permohonan itu ditolak oleh mahkamah.

Peguam Datuk Hisyam Teh Poh Teik yang mewakili Muhyiddin dalam hujah balasnya berkata keempat-empat pertuduhan itu tidak mengikut undang-undang dan terdapat kecacatan kerana responden gagal menghuraikan secara terperinci bagaimana anak guamnya didakwa melakukan kesalahan penyalahgunaan jawatan ini.

“Semua pertuduhan mempunyai perkataan yang serupa, kecuali tarikh, tempat, dan jumlahnya…. adalah jelas bahawa konsep proses adil telah dilanggar oleh pendakwaan yang terlalu tergesa-gesa dan asas keadilan tidak dipatuhi.

“Kami memohon agar empat pertuduhan yang dikemukakan di bawah Seksyen 23(1) Akta SPRM ini dibatalkan kerana tidak menyatakan sebarang kesalahan yang diketahui dalam undang-undang dan oleh itu merupakan satu penyalahgunaan proses,” kata Hisyam.

Muhammad Jamil menetapkan 15 Ogos ini untuk keputusan permohonan Muhyiddin, 76, yang difailkan pada 18 April lepas.

Muhyiddin, sebagai Perdana Menteri (ketika itu) dan Presiden Bersatu, didakwa menggunakan kedudukan beliau untuk suapan berjumlah RM232.5 juta daripada tiga syarikat iaitu Bukhary Equity Sdn Bhd, Nepturis Sdn Bhd dan Mamfor Sdn Bhd serta Datuk Azman Yusoff bagi parti tersebut.

Beliau dituduh melakukan perbuatan itu di Pejabat Perdana Menteri, Bangunan Perdana Putra, Putrajaya antara 1 Mac 2020 dan 20 Ogos 2021.

Pengerusi Perikatan Nasional itu turut berdepan atas dua pertuduhan menerima wang hasil daripada aktiviti haram berjumlah RM195 juta daripada Bukhary Equity yang dimasukkan ke dalam akaun CIMB Bank milik Bersatu.

Ahli Parlimen Pagoh itu juga didakwa di Mahkamah Sesyen Shah Alam pada 13 Mac lepas atas satu pertuduhan menerima wang hasil aktiviti haram berjumlah RM5 juta dan kes itu dipindahkan ke Mahkamah Sesyen di sini untuk dibicarakan bersama. – Bernama


Ketua Pemuda UMNO bidas penganjur larang peserta bertakbir

BANGI, 8 Rabiulakhir 1445H, Isnin – “Kalau nak bertakbir pun tidak boleh, saya cadangkan penganjur himpunan untuk rakyat Palestin ini buat himpunan di pejabat NGO mereka sendiri dan sesama mereka sahaja.”

Demikian kata Ketua Pemuda UMNO, Dr Muhamad Akmal Saleh dipercayai mengecam penganjur perhimpunan ‘Freedom With Palestine’ yang diadakan di Dataran Merdeka, Kuala Lumpur semalam.

Menerusi hantaran di akaun Facebook hari ini, beliau menegaskan bahawa Islam merupakan agama Persekutuan justeru sebarang halangan untuk melaungkan takbir adalah sangat tidak munasabah.

“Maka siapa anda mahu menghalang takbir dilaungkan,” katanya.

Terdahulu, rata-rata yang menghadiri himpunan ‘Freedom For Palestine’ meluahkan rasa kecewa dan berang terhadap penganjur yang bersikap kurang ajar terhadap peserta.

Peserta mendakwa, mereka tidak dibenarkan melaungkan ‘Allahuakbar’ serta melayangkan plakad yang menggelar Perdana Menteri Israel, Benjamin Netanyahu sebagai ‘penjenayah perang’.

Himpunan itu dianjurkan Viva Palestina Malaysia (VPM) dan MyCARE bagi menunjukkan tanda solidariti kepada Palestin.

Susulan kontroversi itu, Pengerusi VPM, Datuk Dr Musa Mohd Nordin menjelaskan laungan takbir bukan satu isu.

Menurutnya, bekas Ahli Parlimen Permatang Pauh, Nurul Izzah Anwar dan Presiden Pertubuhan Ikram Malaysia (Ikram), Badlishah Sham Baharin bertakbir ketika berucap.

“MC (pengacara majlis) hanya mengingatkan bahawa ini adalah perhimpunan berbilang agama dan kita patut membuat laungan yang semua orang boleh sertai.

“Ramai yang bertakbir kami tidak menghalangnya. Namun demikian, saya difahamkan terdapat beberapa pihak yang kurang berpuas hati dengan cara kelangsungan perhimpunan kami. Oleh yang demikian, bagi seluruh pihak VPM, kami memohon maaf terhadap segala kekurangan kami,” katanya.


Jumlah kes COVID-19 di Malaysia kini melebihi setengah juta

PUTRAJAYA, 10 Syawal 1442H, Sabtu – Jumlah keseluruhan kes COVID-19 di Malaysia telah melepasi angka setengah juta apabila 6,320 kes baharu direkodkan hari ini menjadikan kumulatif kes kini 505,115.

Ketua Pengarah Kesihatan Tan Sri Dr Noor Hisham Abdullah berkata pertambahan kes itu menjadikan kes aktif terkini ialah 53,682 manakala kes sembuh sebanyak 4,694.

“Sebanyak 50 kes kematian dilaporkan hari ini melibatkan 22 kes di Selangor, Kuala Lumpur (sembilan), Johor (lima), Kedah (empat), Perak (tiga), masing-masing dua kes di Sarawak dan Pahang, serta masing-masing satu kes di Negeri Sembilan, Melaka, dan Kelantan.

“Kes yang memerlukan rawatan di Unit Rawatan Rapi (ICU) pula ialah 652 kes dan daripada jumlah itu, 370 memerlukan bantuan pernafasan,” katanya pada sidang media di Pejabat Perdana Menteri di sini hari ini.

Menurut Dr Noor Hisham, terdapat 17 kluster baharu dilaporkan hari ini menjadikan jumlah kluster aktif sebanyak 535. – Bernama


Komposisi kerajaan-pembangkang di Selangor hampir seimbang

BANGI, 2 Safar 1445H, Sabtu – Selangor bakal menjadi negeri yang menarik perhatian berikutan komposisi kerajaan dan pembangkang yang hampir seimbang pasca Pilihan Raya Negeri (PRN), minggu lalu.

Ketua Penerangan PAS Selangor, Nushi Mahfodz berkata, komposisi kemenangan di Selangor mencerminkan situasi di peringkat Persekutuan, di mana demografi kaum menggambarkan keadaan negara.

Berdasarkan keputusan PRN lalu, Ahli Dewan Undangan Negeri (ADUN) Semenyih itu berkata, Perikatan Nasional mencatatkan kemenangan 22 kerusi DUN, sekali gus menafikan majoriti dua pertiga di negeri berkenaan.

“BN hanya menang dua kerusi DUN berbanding empat kerusi pada 2018. PH mendapat 32 kerusi dengan pecahan 15 kerusi DAP, 12 kerusi PKR dan lima kerusi Amanah.

“DAP memegang kerusi lebih banyak dari PKR yang merupakan parti mantan Menteri Besar Selangor.

“Dua daripada tiga DUN di bawah Parlimen Gombak yang dimenangi oleh mantan MB Selangor pada PRU15 telah dimenangi oleh PN,” katanya dalam kenyataan, hari ini.

Pada PRN lalu, PH-BN di bawah Kerajaan Perpaduan berjaya mengekalkan pentadbiran di Selangor untuk tempoh lima tahun akan datang.

Meskipun PN gagal merampas negeri itu, namun gabungan politik berkenaan berjaya meningkatkan 22 kerusi berbanding 11 kerusi DUN sebelum ini.


Kes di Turki melonjak, cecah 30,000 sehari

ISTANBUL, 29 Safar 1443H, Rabu – Meskipun 66.4 peratus penduduk di Turki telah divaksinasi, kes jangkitan harian COVID-19 di negara itu terus melonjak.

Turki mencatatkan purata harian tertinggi sejak 30 April dengan merekodkan 29,802 kes harian COVID-19 pada Selasa.

Data Kementerian Kesihatan menunjukkan, negara itu mencatatkan 228 kematian akibat virus berkenaan.

Menteri Kesihatan, Fahrettin Koca meminta warga untuk mendapatkan vaksin, menjaga kebersihan diri dan penjarakan sosial.

Kenaikan jumlah kematian harian Turki sejak pertengahan Julai antara yang paling tertinggi di antara negara-negara di Eropah dan Timur Tengah, menurut data global.

Turki membuka semula sekolah untuk pendidikan secara bersemuka pada bulan September dan menghapus kebanyakan sekatan coronavirus pada musim panas.

Ankara juga mula meminta keputusan negatif reaksi rantai polimerase (PCR) atau bukti vaksinasi daripada guru dan orang ramai yang menghadiri majlis umum tertentu.

Pada 21 September lalu, negara mencatatkan 29,338 kes baharu, yang ketika itu adalah jumlah jangkitan harian tertinggi sejak April.

Kementerian Kesihatan telah menyatakan keberkesanan vaksin dan sedang mempertimbangkan rancangan untuk memberikan dos ketiga vaksin mulai November depan. – Agensi


Pahang halalkan kebun haram? Rata-rata pekebun setuju

BANGI, 7 Rabiulawal 1442H, Sabtu – Kumpulan pekebun haram di Raub mendakwa, kerajaan Pahang sudah menyediakan pelan bagi menghalalkan tanah yang mereka terokai di negeri itu.

Save Musang King Alliance (SAMKA) mendakwa, rata-rata pekebun bersetuju dengan pelan tersebut, bagaimanapun menolak kehadiran pihak ketiga yang dituduh cuba mengaut keuntungan secara melampau.

Sehubungan itu, berbekalkan tekad untuk melindungi ‘empayar durian’ di Raub supaya terus berkembang maju, para pekebun telah memulakan semakan kehakiman bagi mencabar keputusan kerajaan negeri yang memberi hak penggunaan tanah kepada korporat besar.

Semakan kehakiman itu disertai lebih daripada 200 pekebun dari enam buah kampung yang melaksanakan tanaman durian secara komersial di Raub.

Selain itu, SAMKA mendesak supaya rancangan korporat yang kononnya merampas dan meraih keuntungan daripada hasil kerja pekebun perlu dihentikan.

SAMKA turut mendakwa, aktiviti penanaman durian oleh pekebun di keenam-enam buah kampung itu mula dijalankan sejak tahun 1960-an, manakala pada 1970-an mereka mengusahakan tanah itu di bawah rancangan ‘Buku Hijau’ kerajaan.

“Pelan ini tidak harus dilaksanakan melalui pihak ketiga yang menggunakan cara ‘rent-seeking’ dan mengaut keuntungan yang melampau dengan menzalimi hak dan kepentingan pekebun serta merampas hasil usaha pekebun.

“Selama ini, mereka juga pernah memohon permit atau pun lesen penanaman terhadap kerajaan negeri melalui saluran rasmi.

“Bagaimanapun, sebahagian besar permohonan tersebut ditolak,” dakwanya dalam satu kenyataan di laman Facebook, semalam.

Facebook SAMKA sebelum ini pernah dinyah aktif selepas memuat naik kenyataan tentang hasrat kerajaan Pahang untuk melaksanakan program pemutihan pekebun haram durian di Raub yang dikritik hebat netizen.

Dalam kenyataan sama, SAMKA berkata, pekebun dari kumpulan pertama telah memfailkan permohonan kepada Mahkamah Tinggi Kuantan pada 21 Ogos lalu bagi mencabar keputusan kerajaan negeri Pahang.

Katanya, Mahkamah Tinggi Kuantan akan membuat keputusan pada 28 Oktober 2020 atas permohonan kebenaran untuk semakan kehakiman.

“Mahkamah Tinggi pada 28 Ogos 2020 telah memerintahkan bahawa segala bentuk operasi penguatkuasaan dan pengusiran terhadap pekebun durian tersebut harus ditangguhkan. Pekebun durian mampu bekerja seperti biasa dalam dua bulan ini,” katanya.

Tambahnya lagi, bagi kumpulan pekebun kedua, mahkamah akan membuat keputusan pada 17 November 2020 bagi permohonan sama.

Pada 1 Ogos lalu, kerajaan Pahang memulakan tindakan tegas ke atas pekebun durian di Raub yang mengusahakan tanaman secara haram di kawasan tanah bukan milik mereka.

Tindakan dilakukan selepas kerajaan negeri mengalami kerugian kira-kira RM30 juta dalam tempoh 10 tahun melalui hasil cukai tanah dari kebun haram termasuk di kawasan hutan simpan.


KKM kesan 3 produk kosmetik beracun

KUALA LUMPUR, 5 Jamadilakhir 1443H, Sabtu – Bahagian Regulatori Farmasi Negara (NPRA), Kementerian Kesihatan Malaysia (KKM) menggesa orang awam untuk mengelak daripada membeli dan menggunakan tiga produk kosmetik yang dikesan mengandungi racun berjadual iaitu merkuri.

Ketua Pengarah Kesihatan Tan Sri Dr Noor Hisham Abdullah berkata tiga produk berkenaan adalah NP Beauty FM Cream, NP Beauty FB Cream 7g dan AS’S Beauty Night Cream.

Beliau berkata notifikasi produk-produk kosmetik terlibat telah dibatalkan oleh Pengarah Kanan Perkhidmatan Farmasi, KKM dan tidak lagi dibenarkan untuk dijual di Malaysia.

“Merkuri dilarang di dalam produk kosmetik kerana boleh memudaratkan kesihatan. Ia boleh diserap masuk ke dalam badan dan menyebabkan kerosakan pada buah pinggang dan sistem saraf.

“Ia juga boleh mengganggu perkembangan otak kanak-kanak yang masih kecil atau yang belum dilahirkan selain boleh menyebabkan ruam, iritasi dan perubahan lain pada kulit,” katanya dalam kenyataan di sini hari ini.

Dr Noor Hisham berkata penjual dan pengedar produk-produk kosmetik berkenaan perlu menghentikan penjualan dan pengedaran dengan serta-merta kerana ia melanggar Peraturan-Peraturan Kawalan Dadah dan Kosmetik 1984.

Beliau berkata individu yang melakukan kesalahan di bawah Peraturan-Peraturan itu boleh dikenakan hukuman denda tidak melebihi RM25,000 atau penjara maksimum tiga tahun atau kedua-duanya untuk kesalahan pertama dan denda sehingga RM50,000 atau penjara tidak melebihi lima tahun atau kedua-duanya untuk kesalahan berikutnya.

“Syarikat yang melakukan kesalahan boleh dikenakan denda sehingga RM50,000 untuk kesalahan pertama dan denda sehingga RM100,000 untuk kesalahan berikutnya,” katanya.

Menurutnya orang awam yang sedang menggunakan produk berkenaan dinasihatkan agar segera berhenti serta mendapatkan nasihat daripada ahli profesional kesihatan jika mengalami sebarang ketidakselesaan atau kesan yang memudaratkan.

Orang awam juga digalakkan untuk menyemak status notifikasi sesuatu produk kosmetik dengan melayari laman sesawang rasmi NPRA www.npra.gov.my atau melalui aplikasi ‘NPRA Product Status’ yang boleh dimuat turun daripada Google Play Store. – Bernama


Pemimpin EU bincang bantuan kewangan untuk pelarian Syria

AMMAN, 14 Zulkaedah 1442H, Jumaat – Pemimpin Kesatuan Eropah (EU) pada Khamis membincangkan cadangan dikemukakan Suruhanjaya Eropah untuk memperuntukkan bantuan berjumlah 5.7 bilion euro (US$6.8 bilion) kepada pelarian Syria di Turki, Lubnan dan Jordan, sehingga 2024.

Perbincangan itu diadakan dalam satu sidang kemuncak di Brussels.

Peruntukan itu termasuk 3.5 bilion euro (US$4.17 bilion) untuk pelarian di Turki, yang menjadi tuan rumah kepada sekitar empat juta pelarian Syria, lapor Agensi Berita Jordan (Petra).

Menurut Euronews Eropah, sidang kemuncak dua hari itu turut akan membincangkan beberapa agenda penting yang lain, terutama hubungan Rusia dan Turki, migrasi dan pelarian, epidemiologi dan rancangan pemulihan ekonomi EU. – Bernama


Polis tangkap lagi pengganas serangan di Turki

ISTANBUL, 21 Rabiulakhir 1444H, Rabu – Polis Turkiye menahan seorang lelaki dipercayai dalang dalam serangan di Istanbul, baru-baru ini.

Letupan yang berlaku di Jalan Istiklal di tengah Istanbul, Ahad lalu mengorbankan enam individu dan lebih 80 yang lain cedera.

Media Turkiye melaporkan, Amar Jarkas cuba melarikan diri ke Bulgaria namun berjaya ditahan pihak berkuasa.

Suspek diarahkan membunuh Ahlam al- Bashir, wanita yang menanam bahan letupan sebelum ini dengan tujuan menutup siasatan.

Ahlam sebelum ini mengaku mempunyai kaitan dengan parti Buruh Kurdistan (PKK), bagaimanapun PKK menafikan sebarang penglibatan dalam serangan berkenaan.

Menurut akhbar Huriyet, Ahlam dikesan menggunakan 21 alamat dan dikenal pasti sebagai warganegara Syria dan menggunakan nama Ahlam Al Basir.

Dia bersembunyi di bandar Esenler sebelum ke Kucukcekmece selepas melakukan serangan di sebuah pusat beli-belah terkenal di Istanbul.

Bagaimanapun ketika ditahan suspek kemudian mendedahkan dirinya dilatih sebagai pegawai perisikan khas oleh PKK yang disertai.

Ketika ditahan, mata wang asing dan wang emas termasuk sepucuk pistol ditemukan di kediamannya.

Sebelum ini, Menteri Dalam Negeri, Soylu berkata, kemungkinan suspek dipercayai akan diseludup pula ke Greece sekiranya tidak ditahan pihak berkuasa Turkiye . – Agensi


Tun M kata Pejuang sudah tersasar dari matlamat asal

BANGI, 20 Rejab 1444H, Sabtu – Tun Dr Mahathir Mohamad menyifatkan tindakan Parti Pejuang Tanah Air (Pejuang) keluar daripada Gerakan Tanah Air (GTA) seolah-olah seperti ‘menolak’ dirinya sebagai ahli parti serta Pengerusi Penaja gabungan itu.

Bekas Perdana Menteri itu turut melihat parti yang diasaskannya pada Ogos 2020, sudah tersasar daripada matlamat asal penubuhan.

“Pejuang sudah tolak GTA maknanya dia tolak saya sekali lah. Saya bersama GTA dan Pejuang sejak dahulu lagi.

“Saya melihat aliran Pejuang sudah nampak lain sikit sekarang, sebab itu saya letak jawatan dan keluar daripada Pejuang,” katanya seperti dilapor media tempatan, hari ini.

Semalam, Setiausaha Agung Pejuang, Datuk Amiruddin Hamzah mengumumkan Dr Mahathir bersama 12 ahli lain memutuskan untuk keluar daripada parti itu.

Dalam surat peletakan itu, mereka menyuarakan kekecewaan terhadap Pejuang kerana memutuskan hubungan dengan GTA, yang secara tidak langsung menyingkirkan mereka sebagai penggerak perjuangan gabungan berkenaan.

Menurut Dr Mahathir, beliau merancang untuk mengukuhkan GTA dan bersedia menerima sesiapa sahaja yang bersih serta mempunyai ideologi sama untuk berjuang demi bangsa, agama dan negara.

“(Gabungan lain) kalau nak bekerjasama, kita terima, kita akan terima sesiapa sahaja yang bersih.

“Setakat ini, kita tidak menerima mana-mana permohonan daripada sesiapa lagi,” katanya.


COVID-19: Gelombang baharu di Sepanyol, 1 juta berisiko hilang kerja

OVIEDO, 22 Muharram 1442H, Khamis – Kakitangan sektor perhotelan di Sepanyol mengadakan tunjuk perasaan semalam, bagi menyuarakan kebimbangan terhadap situasi tidak menentu berikutan berlakunya gelombang kedua COVID-19, selepas negara itu melaporkan peningkatan kes baharu wabak berkenaan.

Ribuan pekerja sektor perhotelan termasuk di bar, restoran hotel dan kelab malam melakukan demonstrasi di Jalan Madrid, yang turut dilakukan serentak di seluruh negara bagi menyuarakan nasib 1.7 juta pekerja di sektor berkenaan.

Sebilangan besar bar dan restoran di Sepanyol tetap dibuka, walaupun kelab malam ditutup bulan lalu.

Sebanyak 8,866 jangkitan baharu dilaporkan dan 34 kematian lagi sejak Selasa lalu.

Dalam tempoh 24 jam terakhir, lebih 1,100 orang dimasukkan ke hospital berikutan wabak itu.

Persatuan sektor perhotelan di Sepanyol menuntut lebih banyak langkah yang disokong oleh kerajaan untuk membantu perusahaan terjejas wabak, menerusi skim jangka panjang atau bantuan kewangan bagi merangsang semula perniagaan.

Persatuan itu mendakwa, jika tuntutan gagal dipenuhi, 85,000 perniagaan berisiko tutup dan sebanyak 1 juta orang hilang pekerjaan.

Sektor perhotelan dan pusat hiburan adalah sebahagian daripada industri pelancongan, iaitu merangkumi 6.5 peratus daripada Keluaran Dalam Negara Kasar (KDNK) negara.

Kira-kira 17 peratus daripada semua katil hospital di Madrid, dihuni oleh persakit COVID-19 – lebih daripada dua kali ganda purata negara.

Sementara itu, sekolah dibuka semula minggu ini, namun terdapat beberapa kelas dan sekolah terpaksa ditutup sementara berikutan kes baharu. – Agensi


Tiga cadangan untuk KPM dan Cikgu Fadli

SAYA meneliti panjang isu antara Cikgu Fadli Salleh dan KPM, saya juga bekas penjawat awam. Dulu saya Pegawai Tadbir Diplomatik (PTD).

Dan hari ini Lembaga Tatatertib KPM pun tengah bersidang, akan keluar keputusan bila-bila masa sahaja.

Ini 3 cadangan ikhlas saya buat kedua-dua pihak.

Buat Menteri Pendidikan dan pihak KPM;
1. Tarik balik sebarang tindakan tatatertib kepada Cikgu Fadli.
2. Jemput Cikgu Fadli, guru-guru lain, PIBG, kesatuan guru untuk dengar cadangan.
3. Ambil inisiatif untuk execute cadangan-cadangan yang baik dari para guru, walaupun di jawatan rendah.

Buat Cikgu Fadli dan rakan guru;
1. Guna saluran yang betul untuk suarakan pandangan. Mungkin yang ini pernah buat.
2. Pandangan boleh dibawa melalui Kesatuan Guru jika tidak dapat respon daripada Jabatan atau Kementerian.
3. Terus mendidik anak bangsa supaya menjadi rakyat berwibawa. Saya percaya dari sekolah lah, lahirnya pemimpin berwibawa.

Kita semua mahukan yang terbaik untuk pendidikan anak-anak kita. Kalau 100 orang bersuara terbuka macam ini, habis huru-hara sistem kita.

Dato Rosli Ramli
Mantan Timbalan Ketua Pengarah Bahagian Undang-Undang JPM
Timbalan Presiden Parti BERJASA


Kes pertama cacar monyet dari manusia ke anjing

WASHINGTON, 19 Muharram 1444H, Rabu – Pusat Kawalan dan Pencegahan Penyakit (CDC) Amerika Syarikat (AS) mengemaskini garis panduan cacar monyet terhadap haiwan peliharan yang boleh dijangkiti virus itu termasuk anjing.

Kemaskini membabitkan haiwan berkenaan dibuat selepas jurnal perubatan The Lancet melaporkan kes pertama yang disyaki penularan cacar monyet dari manusia ke anjing di Perancis.

Menurut artikel yang diterbitkan pada 10 Ogos itu, dua lelaki yang didakwa tinggal serumah disahkan dijangkiti cacar monyet pada awal Jun.

12 hari selepas timbulnya gejala, anjing peliharaan mereka jenis ‘greyhound Itali’ berusia 4 tahun mula menunjukkan simptom seperti lesi.

Anjing itu tidak mempunyai gangguan perubatan sebelum ini dan keputusan ujian menunjukkan bahawa kedua-dua anjing serta salah seorang pemliknya telah dijangkiti cacar monyet jenis yang sama.

Lelaki dan anjing itu dijangkiti virus cacar monyet yang menular di negara negara bukan endemik sejak April tahun ini, dan juga telah menjangkiti lebih 1,700 orang di Perancis.

Di negara yang endemik cacar monyet, hanya haiwan liar seperti tikus dan primat didapati membawa jangkitan virus itu.

“Jangkitan di kalangan haiwan peliharaan dan kucing tidak pernah dilaporkan,” kata artikel.

Justeru, artikel itu berpandangan akan keperluan untuk mengasingkan haiwan peliharaan daripada individu yang didapati positif cacar monyet, termasuk menggesa siasatan lanjut mengenai penularan sekunder melalui haiwan peliharaan.-  Agensi


Dakwa sekolah kebangsaan terlalu Islamik fenomena Islamophobia

BANGI, 30 Muharram 1442H, Jumaat – Dakwaan sekolah kebangsaan terlalu Islamik sehingga mengabaikan mata pelajaran Sains dan Teknologi menunjukkan fenomena Islamophobia yang menebal serta prejudis jahat terhadap aliran sekolah kebangsaan.

Bahkan ia juga alasan untuk terus mengekalkan sekolah vernakular, kata Ahli Jawatankuasa Pusat gerakan Islam, Ikatan Muslimin Malaysia (ISMA), Ustaz Shuhaib Ar-Rumy Selamat.

Tanpa menamakan mana-mana pihak, beliau menegaskan, punca utama tidak memilih sekolah kebangsaan adalah kerana tiada kesetiaan kepada negara.

“Mereka masih terikat dengan sistem pelajaran asing.

” Selagi mana mereka terus beralasan yang tidak matang seperti ini, mereka sebenarnya membakar masa depan anak-anak mereka yang dihantar ke aliran vernakular,” tegasnya ketika dihubungi Ismaweb.net hari ini.

Beliau berkata demikian ketika diminta mengulas mengenai kenyatan tiga aktivis yang menyifatkan sekolah kebangsaan sebagai tidak fokus kepada pendidikan, sebaliknya terlalu Islamik sehingga mengabaikan pengetahuan dalam mata pelajaran Sains dan Teknologi.

Dakwaan terlalu Islamik menjadi punca ibu bapa bukan Bumiputera memilih sekolah vernakular berbanding sekolah kebangsaan itu, hasil kesimpulan sesi debat bertajuk Suara Gerak Independent: The Vernacular School Debate anjuran Maju Foundation, baru-baru ini.

Dalam debat itu, Arun Doraisamy, Phun Teck Seng dan Sam Saad berpandangan sama dan menyimpulkan bahawa sekolah kebangsaan sangat menekankan aspek keagamaan berbanding sekolah vernakular yang menekankan bahasa ibunda, perpaduan dan pengetahuan.

Sebelum ini, Ikatan Guru-Guru Muslim Malaysia (i-Guru) turut menyifatkan dakwaan itu sebagai prejudis dan tidak menggambarkan kefahaman mendalam terhadap Falsafah Pendidikan serta dangkal.

Presidennya, Ustaz Mohd Azizee Hasan berkata, ia tidak tepat dan tidak berdasarkan fakta betul kerana masih ada lagi ibu bapa bukan Islam menghantar anak mereka di sekolah kebangsaan bahkan sekolah berasrama penuh (SBP) masih menempatkan murid bukan Melayu.)

“63 tahun merdeka tidak seharusnya menjadikan semua pihak memandang rendah terhadap sekolah kebangsaan, sebaliknya berusaha memperkasa dan memartabatkan sekolah kebangsaan,” katanya.


KWP akan bertemu pemilik tanah Kampung Baru

KUALA LUMPUR, 9 Muharram 1442H, Jumaat – Kementerian Wilayah Persekutuan (KWP) sedang mengatur pertemuan semula dengan pemilik dan pewaris tanah Kampung Baru bagi membentangkan pendekatan baharu pembangunan kawasan di ibu kota itu dalam masa terdekat.

Menterinya Tan Sri Annuar Musa berkata ia susulan keputusan tidak meneruskan Pelan Konsep Pembangunan Kampong Bharu 2019 serta tawaran pembelian tanah pada harga RM1,000 sekaki persegi berikutan ia hanya mendapat persetujuan 61 peratus pemilik tanah di situ.

“Pemilik dan pewaris tanah Kampung Baru mesti diberitahu tentang pelan tidak diteruskan kerana mungkin ada yang ternanti-nanti dan berharap dengan tawaran RM1,000 sekaki persegi itu, ” katanya pada sidang media bersempena majlis pelancaran Laluan Baharu Bas GoKL di sini, hari ini.

Tanpa mendedahkan tempoh masa sebenar, beliau bagaimanapun menegaskan akan membuat pertemuan itu apabila perancangan lengkap yang realistik dan mampu dilaksanakan disiapkan terlebih dahulu.

Menjelas lanjut, Annuar berkata konsep yang akan diguna pakai dalam pendekatan baharu itu bersifat dalaman dan tidak melibatkan pihak luar dalam proses pembelian tanah kawasan itu.

Pembangunan juga akan dibahagikan kepada grid tertentu dan plot yang lebih kecil serta dijalankan secara berfasa, katanya.

“Kita telah mengenal pasti tujuh plot yang boleh dibangunkan segera antaranya di padang berdekatan Jalan Syed Mahadi, dan di sebelah Masjid Kampung Baru, kawasan tersebut tak payah tunggu, memang sedia boleh dibangunkan,” katanya.

Beliau berkata konsep pembangunan juga mestilah bersifat keterlibatan dengan pemilik tanah dan penglibatan syarikat berkaitan kerajaan (GLC) selain menjadikan kawasan itu sebagai kawasan pembangunan istimewa .

Sementara itu, Annuar berkata pihaknya juga sedang merangka pelan jaringan perlindungan keselamatan sosial untuk membantu golongan miskin bandar.

Pelan jaringan itu akan dibentangkan dalam mesyuarat Kabinet minggu depan untuk dinilai oleh pelbagai kementerian yang terlibat, katanya.

“Perkara ini selaras dengan usaha kerajaan menyemak semula Had Pendapatan Garis Kemiskinan (PGK) kepada RM2,208 berbanding kadar RM980 (sebulan) yang telah diguna pakai sejak tahun 2005.

“Kita juga telah kenal pasti 178 kawasan yang wujudnya kemiskinan bandar ini termasuklah Projek Perumahan Rakyat (PPR),” katanya.

Beliau berkata perangkaan itu antara lain akan mengkaji semula dan memperluas program sedia ada seperti program bas sekolah percuma kepada penduduk PPR.

Katanya pihaknya juga akan mendapatkan kerjasama pelbagai pihak daripada pelbagai sektor dalam memastikan pelan itu bersifat lebih integrasi.

Terdahulu Annuar melancarkan laluan merah manggis bas GoKL yang merupakan laluan kelapan perkhidmatan itu, menghubungkan PPR Kampung Batu Muda ke stesen LRT Sentul.

Laluan sepanjang 15 kilometer itu akan bermula dari SMK Tiara Permai, melalui PPR Kampung Batu Muda dan Klinik Kesihatan Taman Batu Muda, masuk ke Jalan Sentul Pasar menghala ke pusat bandar dan akan melalui stesen LRT Sentul dan Pusat Transformasi Bandar (UTC) Sentul. – Bernama


Bayaran BKC Fasa 1 dikreditkan mulai esok

BANGI, 27 Muharram 1443H, Ahad – Proses pengkreditan Bantuan Khas COVID-19 (BKC) bagi Fasa 1 akan bermula, mulai esok (6 September).

Perdana Menteri, Datuk Seri Ismail Sabri Yaakob berkata, dana berjumlah RM3.1 bilion telah pun disalurkan kepada institusi perbankan yang berkaitan untuk pembayaran BKC.

Beliau berkata, BKC kali ini akan memanfaatkan seramai 10 juta penerima.

Ia memfokuskan kumpulan sasar terdiri daripada kategori miskin tegar, B40 dan M40 serta golongan bujang yang berkelayakan.

“Saya berharap, pemberian bantuan ini sedikit sebanyak mampu meringankan beban rakyat yang terkesan akibat COVID-19,” katanya dalam satu kenyataan, hari ini.

Beliau memaklumkan, kerajaan kini melaksanakan rangsangan ekonomi rakyat dan negara melalui inisiatif Pakej Perlindungan Rakyat dan Pemulihan Ekonomi (PEMULIH).

“Besar harapan saya untuk memastikan usaha ini berjaya demi kesejahteraan Keluarga Malaysia,” katanya.